2 TESALONICENSES

1

1 Tesalónica iglesiankir munat jilatanaka, kullakanaka: Naya Pablompi, Silvanompi, Timoteo jilatampiw aruntanipxsma, Dios Awkiru, Tatit Jesucristor mayachatäpkta ukanakaru. Taqi chuymaw sapxsma, Dios Awkisay munasiñapampi jumanakar phuqt’pan, sumankañapsa churarakpan. 3 Munat jilatanaka, jumanakat Diosar yuspagarañax wakisipuniwa, kunatix askïki ukarjam lurasina, jumanakan iyawsäwimax jiltaskiwa, maynit maynikam munasiñas juk’amp juk’ampiw utjaskaraki. 4 Ukhamax Diosan iglesianakapan nanakpachaw kusisiñamp jumanakxat parlapxta, llamp’u chuymanïpxatamata, iyawsäwinakam t’aqhisiñ taypin uñacht’ayapxatamata, ukhamarak llakisisin t’aqhisipxatamatsa. 5 Taqi ukanakax, Diosan chiqapar uñjirïtap uñachayistu; Diosan qhapaq markapar mantañatak askïpxañamataki, uka laykuw t’aqhisisipkaraktaxa. 6 Ukampis khitinakatix jumanakar t’aqhisiyapktam ukanakar Diosan mutuyañapax wakisiwa, 7 ukat jumanak t’aqhisirinakar samarañ churañapataki, kunjämtix nanakar churapkitu ukhama. Ukasti kunürutix Tatit Jesusax ch’aman angelanakapampi uñstankan ukkhaw phuqhasini, alaxpachat nina lawranak taypinjam jutkan ukapacha. 8 Khitinakatix Diosar jan uñt’apki ukanakaru, Jesucristo Tatitusan suma yatiyäwi arunakap jan jaysapki ukanakar mutuyiriw jutani. 9 Jupanakasti wiñay t’unjañampi mutuyatäpxaniwa, ukatsti Tatitun nayraqatapatsa, jach’a kankañapatsa, ch’amapatsa jayar jaqunukutäpxaniwa, 10 kunapachatix Tatitux khä urun qullan markap taypin jach’añchayasir jutkani, Cristonkirinakas jupat muspharapkarakini ukapacha; jumanakasti kawkïr arunaktix churapksma ukarux iyawsapxtawa. 11 Aka amtäwimpiw Diosarux jumanakatak mayipxapunta, Diosasarux aski jawsatapar tukuyañapatakiw mayipxta, ch’amapampisti kuntix jumanakax munapkta ukax phuqhaspan, kuna luräwinaktix iyawsäwi tuqi lurapkta ukas phuqhasirakpan. 12 Ukhamat Jesucristo Tatitusan sutipax jumanak tuqi jach’añchatäni, jupasti Diosasana, Jesucristo Tatitun khuyapayasiñap tuqiw jumanakar jach’añchapxätam.

2

1 Jichhasti jilatanaka, Tatit Jesucriston jutañapampita, jupampi jikisiñampit achikt’apxsma, 2 janiy mäki amuyunakam mayjt’ayasipxamti, janirak kuna ajayun uñanchäwi arunakapampis mulljayasipxamti, janirak kuna arunak ist’asinsa, janirak kuna qillqat katuqasinsa “Tatitun urupaw purinxi” sas qillqatäki ukatsa mayjt’asipxamti. 3 Kunäkipansa jan sallqjayasipxamti. Ukampis janïr uka uru purinkipanxa, Diosar kutkatasirïñaw jutañapa, kunapachatix ñanqha jaqix uñstankan ukapacha, khititix t’unjañatak juchañchatäki uka. 4 Jupax Diosan sutip apki ukanakatak sayt’ir uñisiriwa, janiw Diosan yupaychatäñap munkiti, ukhamarus jupax Diosan utapan qunuñap utt’ayasi, Diosäkaspas ukham tukusa. 5 ¿Janit amtasipkta, jumanak taypinkasin ukxat parlataxsti? 6 Jichhasti jumanakax kunatix katxäski uk yatipxtawa, ukhamat pachapax janïr purinki ukapach uñstaniñapataki. 7 Ukampis jamasankir ñanqha amtäwix niy qallantaskiwa; jichhasti, uka taypin jark’xäsiski ukat apaqatäñapakiw wakisxi. 8 Ukatsti uka ñanqha jaqiw uñstanini, juparusti Tatit Jesusax lakapampi phust’asakiw tukjani, ukatsti kunapachatix k’ajkir jutäwipampi jutkan ukkhax jisk’aruw tukuyani. 9 Uka ñanqha jaqisti Supayan yanapt’ataw jutani; wali ch’amampi, uñanchäwinakampi, k’ari muspharkañ luräwinakampiw purinini. 10 Ukatsti kunayman ñanqhanak lurani, ukhamat khitinakatix ñanqhachäwir sarki ukanakar sallqjañataki, jupanakax qhispiyasiñ katuqañatakix janiw chiqa kankañar jaysañ munapkänti. 11 Ukat Diosax pantjasiñampi sallqjayasiñatak katuyi, kunatix k’arïki ukar jaysapxañapataki, 12 ukhamat taqi khitinakatix chiqa kankañar jan jaysapkän ukanakan juchañchatäñapataki, jan ukasti ñanqha luratanakapampi kusisirinaka. 13 Ukampis nanakan jumanakat Diosar yuspagarañax wakisipuniwa, Tatitun munat jilatanaka, Diosaw jumanakarux qalltatpach qhispiyatäpxañamatak ajllisipxtam, jupaw jumanakarux Qullan Ajay tuqi qullananakar tukuyapxtam, chiqa kankañar iyawsapxatamata. 14 Ukatakiw Diosax jawsapxtam, nanakax yatiyapksma uka Diosan suma yatiyäwi arunakap tuqi: ukhamat Jesucristo Tatitusan qhapaq kankañap katuqapxañamataki. 15 Ukhamasti jilatanaka, ch’aman sarantasipkakim, kuna yatichäwinaktix naya kipka yatichapksma, qillqat tuqis yatichapksma, ukanak jan armasipxamti. 16 Pachpa Jesucristo Tatitusasa, Dios Awkisasa khuyapayasiñap laykuw munasistu, ukatsti wiñay chuymachäwi, suyt’äwi churarakistu, 17 jupay chuymanakamar ch’amachpan, ch’aman sayt’ayarakpan, kunatix askïki uk arsupxañamataki, lurapxañamatakiraki.

3

1 Jilatanaka, tukuyañatakix sapxsmawa, nanakatak Diosat mayipxam, ukhamat Tatitun yatiyäwi arunakapan jank’ak taqi chiqanakar puriñapataki, ukatsti kusisiñampi katuqatäñapataki, kunjämtix jumanak taypin katuqapkista ukhama. 2 Ñanqha jaqinakat qhispitäpxañaxatak Diosat mayipxarakim, taqinin jan iyawsañanïtap layku. 3 Ukampis Tatitux phuqhiriwa, jupasti ch’amañchapxätamwa, taqi ñanqhatsa imapxarakïtamwa. 4 Tatitur iyawsañaw utjapxitu, kuntix jumanakar sapksma uk lurasipktaxa, jichhas lurasipkakïtawa. 5 Tatituy jumanakarux munasir tukuypan, kunjämtix Diosax munasiñapampi t’aqhisiñanakasan Cristo tuqi ch’amañchkistu ukhama. 6 Jilatanaka, Jesucristo Tatitusan sutipxaruw sapxsma, kawkïr jilatatix jan irnaqañ munki ukat jithiqtapxam, kuntix nanakax yatichapksma ukarjam jan sarnaqañ munirinakat jithiqtapxarakim. 7 Ukampis jumanakax yatipxtawa, kunjämtix nanakat yatiqasis jakapxañamäki uka: nanakax janiw jan irnaqas jumanak taypin jakapkti. 8 Janirakiw khitin manq’apsa inak manq’apkti, jan ukasti uruy arumaw ch’am tukupxta, jumanakatak jan llakïskañataki. 9 Chiqpachansa, jumanakat yanap mayiñax wakisïnwa, ukampis nanakax irnaqañaruw uchasipxta, ukhamat jumanakan nanakat yatiqasis sarnaqapxañamataki. 10 Kunapachatix jumanakampïpkäyät ukkhaxa, aka yatichäw churapxsma: “Khititix jan irnaqañ munki ukax janirak manq’kpati” sasa. 11 Ukampis jumanakat yaqhipanakan jan kun lurasak sarnaqapxatap yatipxta, jan kun luras sarnaqasa. 12 Ukham jaqinakarusti Jesucristo Tatitusan munañapxaruw iwxt’apxta: “Jakañatak llamp’u chuymamp irnaqapxpan” sasa. 13 Ukampis jumanakax jilatanaka, janiy aski lurañan qarjtapxamti. 14 Maynitix aka qillqatan sapksma ukar jan yäqkchixa, jupar sum uñt’apxam, janirak jupampix chikachasipxamti, ukhamat jupa pachpa p’inqasiñapataki. 15 Ukampis jan uñisirimpjam katxatasipkamti, jan ukasti mä jilatarjam iwxt’apxam. 16 Pachpa sumankañan Tatitux jumanakar sumankañ churpan, taqi pachana, kunayman tuqita. Tatitux taqi jumanakampïpan. 17 Naya, Pablox aka arunta pachpa amparaxampiw qillqanipxsma, taqi qillqatanakaxsa sutixampiw ukham qillqta. 18 Jesucristo Tatitusax khuyapayasiñap taqi jumanakar churpan.