JUDAS

1

1 Nayax Judas, Jesucriston luqtiripätwa, Jacobon jilaparakïtwa, khitinakarutix Dios Awkix munki, jawskaraki, taqi jumanakaruw aka arunak qillqanipxsma, jumanakasti Jesucriston imatäpxaraktawa. 2 Jumanakax jilarkir khuyapayasiña, sumankaña, munasiñ katuqapxam. 3 Munat jilatanaka, walpun qillqaniñ munapxäyäsma, kunatix jumanakansa, nayansa utjki uka qhispiyasiñ tuqita; jichhax aka qillqatax tuqiw jumanakar achikt’apxsma, kuna yatichäwinaktix Tatitun qullan markapar katuyatäkäna, ukanak imapxañamatak wal ch’amachasipxam. 4 Yaqhip jaqinakax sallqjañanakampiw jumanak taypir mantanipxi, jupanakarusti Qillqatanakax juchañchañatak nayratpach uñacht’ayäna. Uka ñanqha lurir jaqinakasti Tatitun khuyapayasiñap maysaruw uñtayapxi jan wali luräwinakapan jakañataki, ukatsti jiwasan mä sapa Tatit Jesucristo Uywirisarux jan uñt’iriw tukupxi. 5 Jumanakax niy yatipxtawa, uksti amtayañ munapxsma, Tatitux Egiptot Israel markapar irpsunkäna ukkhasti, khitinakatix jupanak taypit jan iyawsapkän ukanakarux tukjänwa. 6 Ukatsti kawkïr angelanakatix lurañanakap jan sum imapkäna, suma utjäwinakapsa jaytanukupkäna ukanakarusti, Tatitux wiñayatak cadenanakamp ñach’antat katxäsiski, ch’amak manqhanakar jist’antata, jach’a taripäwi uru puriniñapkama. 7 Sodomampi, Gomorrampi, uka jak’a markankirinakampisa, uka jan wali angelanakjamarakiw wachuq jucha lurañanakar katuyasipxäna. Ukat wiñay aqkir ninamp tukjatäpxäna, ukasti taqinin amuyt’asiñapatakiw lurasïna. 8 Khitinakattix parlapksma uka jan wali jaqinakampix uka kipkarakiw lurasini. Jupanakax jan wali amuyunakampiw janchinakap q’añuchasipxi, Tatitun munañanïtaparux janiw jaysapkiti, alaxpach angelanakarus jisk’achapxarakiwa. 9 Kunapachatix Miguel arcangelax Moisesan janchipat supayamp nuwaskäna ukkhaxa, janiw kuna jisk’achañ arumpis juchañchkänti, jan ukasti jupax sakïnwa: “¡Tatituw jumarux juchañchasktam!” sasa. 10 Ukampis uka jaqinakax kuntix jan uñt’apki ukanakxat jan wal parlapxi; ukampis yatipki ukanakatxa, kunjämatix uywanakax kuns yatipxi, ukat jan amuyt’apki ukhamäpxiwa, ukat jupanakpach tukjatäpxani. 11 ¡Ay jupanakat kunakïkani! Caín chachan thakhip arkirinakaxa. Balaam chachjamaw qullqi jikxatañ laykux maysar saranukupxi, Coré chachjamaw saykatasipxatapat jiwapxi. 12 Kunapachatix jumanakax munasiñat mä suma phunchhäwi lurapkta ukkhax jupanakax mä p’inqäpxiwa, ukan jupanakax kusisiñat jan axsartas manq’apxi, umapxaraki. Awatirinakjamasti jupanakpachakiw awatisipxi. Thayan apat jan uman qinayjamäpxiwa. Achu jan churir quqanakjamäpxiwa, saphitpach jik’inukut q’ala jiwatäpxiwa. 13 P’inqaskañ luräwinakapax quta mathapinakan jupuqupar uñtatawa. Thakhipat saranukur chhaqhat warawaranakjamäpxiwa, wiñayatak ch’amakan jakapxañapatak juchañchatäpxiwa. 14 Adán qhipat utjir Henoc chachasti, Tatitun amuyt’ayataw uka jaqinakat akham säna: “Tatituruw jutaskir uñjta, waranqa waranqa angelanakamp chikt’ata 15 taqinir taripañataki, jan wali luririnakar juchañchañataki, khitinakatix ñanqha arunak jupatak arsupkatayna uka jucha luririnakar juchañchañataki” sasa. 16 Taqi kunat tuqisipxi, k’umipxaraki, jupanakan kipka amtäwinakap phuqhañatakikiw thaqhapxi. Jach’a jach’a tukusaw parlapxi, mayninakarusti jupanakat aski katuqañatakikiw llunk’usipxi. 17 Ukampis munat jilatanaka, kuntix jumanakar nayratpach Tatit Jesucristosan apostolunakapax 18 sapkäyätam ukanakat amtasipxam: “Qhipa urunakanxa, Tatitut larusir jaqinakaw utjani, jupanakasti jan wali amtäwinakaparjamaw jakapxani” sasa. 19 Uka jaqinakaw t’aqanuqtañanak utjayapxi; janchin munañanakaparjamakiw sarnaqapxi, janiw Tatitun Ajayupanïpkisa. 20 Jumanakasti munat jilatanaka, Tatiturux katuyasipxapunim, Qullan Ajayun irpatarak Tatitut mayisipxam. 21 Tatitun munasiñapan jakapxam, ukatsti kunürutix Tatit Jesucristosax khuyapayasiñapan wiñay jakañ churkistani uka uru suyt’apxam. 22 Pächasirinakarusti sum amuyt’ayapxam. 23 Manqhapachar sarasipki ukanakarus kuttayanipxam, mayninakat khuyapt’asipxam, ukampis kuna jan walinaktix jupanakax lurapki ukanak jumanakax jan lurapxamti. 24 Mä sapa Tatitu, jiwasan Qhispiyirisax, jumanakar imañatak ch’amaniwa, ukhamat jan tinkupxañamataki, ukatsti jan juchani, kusisiñan phuqt’ata, jupan nayraqatapan k’ajkir uñstapxañamatakis ch’amanirakiwa. Juparuy churatäpan yupaychañasa, jach’a kankañasa, ch’amasa, jilïr kankañasa, Jesucristo Tatitus layku, nayra pachasa, jichhasa, wiñayan wiñayapataki. Ukhamäpan.