HABACUC

1

1 Tatituw mä uñjäwi tuqi Habacuc profetar aka yatiyäwi qhanañchawayi. 2 Tatay, ¿kunapachkamarak juman jan ist’kata yanapt’am mayisa arnaqasïmasti? ¿Kunapachkamarak nuwasiñ jan utjañapatak arnaqasïma, qhispiyir jan jutkät ukasti? 3 ¿Kunatarak ukataq llakisiñanaka, t’aqhisiñanaksa uñjayistasti? Nayax t’aqhisiyañanakampi, tukjatäñanakampi muyuntatätwa; taqi chiqansa, ch’axwañanakampi, nuwasiñanakampikiw utjaski. 4 Kamachinakax janiw phuqhaskxiti, chiqa uñjäwis takichasitawa, jan wali jaqisti, aski jaqirux arknaqiwa, chiqa uñjañasti maysar uñtayatawa. 5 “Kawkïr markanakatix jumanakar muyuntapktam ukanakar uñtapxam; wali sustjasiñamp uñch’ukipxam. Nayax taqi akanak niyaw lurä, maynitix jumanakar taqi akanakat yatiyapxiristam ukkhasa, janiw chiqäpachaw sapkasmati. 6 Babiloniankirinakaruw nuwantapxañapatak sartayä, jupanakasti wali qhuru jaqinakäpxiwa, uksarus aksarus sarantañatakix wakicht’atakïsipkiwa, kawkïr uraqinakatix jan jupanakankki ukanak katuntasiñataki. 7 Sustjaskaña, axsarkaña jaqinakäpxiwa, jupanakan kamachinakapak ch’amampi phuqhayañ munapxaraki. 8 Caballonakapasti leopardo sata laq’unakat sipansa juk’amp jalirinakawa, wasarankir manq’at awtjat qamaqinakat sipansa juk’amp qhurüpxarakiwa. Caballxat jalirinakapasti jach’a tamar tukusaw jalapxi, uñisirinakapar katurpayañatakiw tutukxatapxi, kunjämatix pakax katjañatak thuqxatki ukhama. 9 Sarkasasti taq tukjawayapxi; ukham saratapampix wal axsarayapxi, katurat jaqinakaxa quta ch’allanakar uñtat waljanïpxiwa. 10 Reyinakatsa, jilïr jaqinakatsa phiskasipxiwa, jach’a uyunakapatsa larusipxiwa, ukarusti laq’amp phuqkatasaw uka uyu pata mantasax katuntapxaraki. 11 Mä jach’a tutuk thayjamaw q’al tukjawayapxi, jupanakan ch’amapaw diosapjamaxa.” 12 Tatay, ¿janit wiñayatak jakkir qullan Diosäktasti? Tatay, jumaw nayan arxatt’irixäta, jumarakiw babiloniankirinakarus ch’am churasin markamar mutuyaraktaxa, ukhamata juman chiqa uñjäwim uñacht’ayañapataki. 13 Juman sinti q’umätamatsti, janiw jan wali lurañxa uñjkasmati, janirakiw ñanqha luräwinakarus, walikiw siskasmati; ¿kunjämarak jiwayirinakarus amuk uñch’uktasti? ¿Kunatarak amukïtasti jan wali jaqinakax jupanakat juk’ampi askïpki ukanakar tukjapki ukkhasti? 14 ¿Kunatsa jumax nanakarux qutankir chawllanakjamak uñjapxista, jan khiti irpirin laq’unakäpkiristsa ukhamsti? 15 Ukat babiloniankirinakax nanakarux jasak katuntapxitu, kunjämtix chawlla katurix anzuelonakampi, qänanakampi chawllanak katuntapki ukhama. Ukatsti mayar apthapita uñjasax wal kusisi. 16 Ukatwa chawlla katurix qänanakaparu, anzuelonakaparusa, suma luqtäwinakampi, incienso q’aphinakampi waqaychi, ukanakäpan suma walja manq’anakax utjarapi. 17 Ukhamasti, ¿babiloniankirinakax qänampjam katurasipkakitaniti? ¿jan jaqit khuyapt’ayasisas jiwarayasipkakpachäniti?

2

1 Jichhax wali p’arxtataw uñch’ukï, kunjämatix pirqa patat uñch’ukirix uñch’ukki ukhama, Dios Tatitux kamsitanis nayan arsusitaxarux uk yatiñataki. 2 Dios Tatitux sarakituwa: “Kuntix uñacht’aykäma ukxa, mä ñiq’it lurat pallallxar qillqam, ukhamat ullart’añax jasakïni. 3 Aka uñjäwin phuqhasiñapaxa mä juk’a qhiparaniwa; ukampis phuqhasipuniniwa. Amuyatax janisay jank’äkpan, suyaskakim, purisinkaniwa. 4 Kunatix qillqañamäki ukax akawa: ‘Ñanqha jaqinakax jach’a jach’aw tukupxi, ukampis aski jaqinakax Tatitur chiq arkatapampiw jakapxani’ sasa.” 5 Jach’a jach’a tukur jaqinakax ch’amanïñ munapxi; jan samart’asaw thaqapxi, ch’amanïñax jan walirus puriykchi ukasa, juk’amp munasipkakiwa. Amay imantañatak allsutaxa ukham lakap jist’arapxi, jiwar uñtataw jan sist’asipkiti, ukat markat marka katuntañatak sarapxi. 6 Ukampisa taqi katuntata markanakaxa katuntirinakat larusipxaniwa, akham sasaw jayllipxarakini: —¡Ay kunakïkan juma Babiloniatxa, kunatix jan jumankki ukanakampiw qamiriptasktaxa! ¿Kunapachkamas jan jumankki uka qamir yänakampi phuqhantasis sarnaqäta? 7 Jan suykäta ukkhaw juman t’aqhisiyirinakamax purintanipxani, axsarañatsa wal khathatiyapxätam, kunanakamatix utjki ukanaksa q’al aparapxarakïtam. 8 Markanakax jumar saykatañatakiw mayacht’asipxani, kunjämtix jupanakat aparkta ukhamarak aparapxätam. Jaqinakapar jiwarayatamata, uka markanakan jakirinakar jan walinak luras t’aqhisiyatamatsa phuqhayasipxarakïtamwa. 9 ¡Ay kunakïkan juma Babiloniatxa, lunthatat yänakampiw utamar phuqhantayastaxa, ukhamat jan walt’añanakan taqi kunas walikïskañap amuyaraktaxa! 10 Ukhamat utamxa mä p’inqa tukuytaxa, walja markanakar tukjatamatxa juma kipka tukjatäñaruw purtaxa. 11 Uka uyun qalanakapasa, q’iru lawanakapasa, juma tuqiw arsupxani. 12 ¡Ay kunakïkan juma Babiloniatxa, markanakamxa jiwayañanakxaru, jan chiqa uñjañanakxaruw sayt’ayaraktaxa! 13 Taqi ch’amani Tatitusti, luratanakamxa, jan inakt’atanakamsa inamayaruw tukuyani, taqi luratanakamas ninampi tukjatäniwa. 14 Dios Tatitun jach’a luräwinakapat yatiñaw taqi akapachar phuqt’arakini, kunjämatix umanakax qutar phuqhantki ukhama. 15 ¡Ay kunakïkan juma Babiloniatxa, jaqi masinakamaru machjayañataki vinoru jan wali qullanakampi uchas churatamata, ukhamat q’alalakïtap uñjasin jisk’achjañataki! 16 Jach’añchatäña lantxa, p’inqachjataw uñjasïta, Dios Tatituw mä tilinkit umt’añamatak churätam, ukaw juman q’alalakïtam uñacht’ayätam, jach’a kankañamsa jisk’arurakiw tukuyani. 17 Kuna jan walinaktix Líbano qulluru lurktaxa ukanakasti jumar saykatiriw kutt’anini, animalanakap jiwaraykta ukas jumanakatakix jach’a sustjasiñäniwa. Taqi akanakasti jaqi jiwarayatanakamata, markpachana, taqi jaqinakapar t’aqhisiyatanakamat jutani. 18 ¿Kunatakis askix mä diosaxa sum lurt’asin tukuyatäkchi ukaxa? ¿Kunatakis askix jaqin lurt’at mä diosaxa yatichäwinakapas k’arikamakïchi ukaxa? uka yaqha diosanakax janiw parlapkiti; ¿kunjämaraki uka yaqha diosanak lurir jaqisti uka diosanakar atint’asispasti? 19 ¡Ay kunakïkan juma Babiloniatxa, mä lawat lurat diosar p’arxtam satamaxa, mä amutu qalar sayt’am satamasa! ¿Jupanakasti mä kuna yatiyäwinaksa yatiyapxaspati? Janiwa. Jupanakax janiw jakañanïpkiti, qawqhasay qurimpis qullqimpis jawikipatäsipkpan. 20 Ukampis Dios Tatitux qullan utapankaskiwa: “¡Jupa nayraqatan taqi akapachan jakir jaqinakax amukt’apxpan!”

3

1 Akax Habacuc profetan Tatitur mayisitapawa. 2 Tatay, kuntix juma tuqit ist’ktxa, ukhamarak taqi luräwinakamatsa, ukasti nayatakix wali muspharkañawa. Kunja jach’a luräwinaktix khä urunakan lurkäyäta ukanakxa, jichhax jakawinakaxan lurakimaya, ukhamat nanakax uka luräwinakam uñt’apxañaxataki. Phiñasiñaman jikxataskasasa, khuyapt’ayasiñam uñacht’ayapxita. 3 Temán uraqit Dios Tatitux juti; Parán qullut qullan Tatitux jutaraki. Jach’a kankañapasti taqi alaxpach phuqhanti, taqi akapachaw kusisiñapan phuqt’araki. 4 K’ajkir qhanamp muyuntataw jutaski, amparanakapatsti lliphipkir qhanaw misturaki, taqi ch’amapasti ukamp imantatäskänwa. 5 Axsarkañ t’aqhisiñanakaw jupan jutäwip yatiyi, qhipapatsti jach’a usunakaw jutaraki. 6 Kunapachatix jupax sayt’ki ukkhax uraqis khathatiwa; uñtäwipampix markanakarus khathatiyiwa; nayrapach jach’a qullunakas allthaptiwa, jisk’a nayra qullunakas ina ch’usaruw tukupxaraki. Ukampis Tatitun thakhinakapax wiñayatakipuniwa. 7 Nayax Cusán uraqinkir jaqinakarux t’aqhisiñar puripxatap uñjta, Madián uraqinkir jaqinakarusti axsarañat khathatipxatap uñjarakta. 8 Tatay, ¿jawiranakatakix phiñasitätati, jach’a qutanakatakis phiñasitätacha? ¿Ukatti caballonakamar kachxatat jaltaxa, ukatcha atipt’ir carromarus qunt’astaxa? 9 Mich’inak antutt’añatakix wakicht’atawa, mich’inakamas wakicht’atarakiwa. Jawir umanakampisti uraqirux sukanakjam jist’artaxa. 10 Jumar uñjasax jach’a qullunakas khathatipxiwa, Alay qinayanakatsa jallux walipuniw waraqtani, jach’a qutax wararkaspas ukhamawa, mathapinakapas jach’anakaw sartaraki. 11 Mich’inakaman k’ajkir qhanap uñjasaxa, lanzaman llijtatap uñjasasa, intisa, phaxsis janiw mistunkxiti. 12 Phiñasitaw uraqpachan sarnaqtaxa, markanakarus takichasiraktawa. 13 Markamar yanapt’iriw jumax mistunta, juma kipka ajllisktasa uka reyimpiru. Jan wali amtañani jaqinakan jilïripsa t’unjtawa, taqpachaniruw q’alala jan kunani tukjaraktaxa. 14 Kunapachatix caballxat jalirinakapax mä jach’a thayjama tutukipkäna, pisi ch’amaninakar wali ch’amampi tukjayañataki, jamasan q’al tukjañataki ukapachax jilïriparus kipka mich’inakapampiw jiwarayaraktaxa. 15 Caballonakamar kachxatatkamaw uka jach’a qutnämsa jaltaxa, jach’a qutan umapsa wal unxtayaraktaxa. 16 Taqi ukanak ist’asax wal axsarayasta. Laka ispillunakaxas wal khathatiraki, kayunakaxas janiw sayt’asiñatakix ch’amanïkxiti, taqi janchixas janirakiw ch’amanïkxiti. Ukhamäkipansa, jan axsarañampiw suyt’ä, Tatitux jiwasanakar t’aqhisiyirinakar mutuykani ukapachkama. 17 Janisay higo quqanakax panqarkpan, janisay uva alinakasa, olivonakas achunak churkpan; janisay yapunakax achunak churkpan; oveja tamanakas q’alasay tukusiskpan, janisay uywanakax uyunakan utjkpan, ukampis kusisiñampiw jumarux yupaychäma, jumaw nayan qhispiyirixäta. 19 Tatitukiw ch’am churitu, kayunakaxarusti tarujan t’ijtañap churitu, alay chiqanakanjamarak irpitu, ukan qhispitäñaxataki.