EFESIOS

1

1 Éfeso iglesiankir munat jilatanaka, kullakanaka: Jumanakaruw aruntanipxsma, Diosan aski markapankirinakaru, Jesucristor iyawsapkta, jupampi mayar tukt’as jakapkta uka jilatanakaru. Naya, Pablox Diosan munañapat Jesucriston apostolupätxa. 2 Jiwasan Dios Awkisay jumanakarux munasiñapampi, sumankañapampi churpan. 3 Jesucristo Tatitusan Dios Awkipax jach’añchatäpan, Cristonkatas laykux jupaw alaxpachat ajay waxt’äwinak churanistu. 4 Diosax Cristo tuqiw ajllisistu, aka uraqix janïr utjkän ukkhatpacha, ukhamat q’umachata, jan akch’a q’añuni jupan nayraqatapankañasataki. Munasiñap laykuw, 5 jupax nayratpach ajllisiwayistu, Jesucristo tuqi wawanakapat katuqatäñasataki, kunjämäkitix amtäwipax ukhamarjama. 6 Diosan muspharkañ khuyapayasiñapat jach’añchañasataki, uka pachpa khuyapayasiñapampiw munat Wawap tuqi askinak waxt’istu. 7 Criston wila wartatap tuqiw juchanakat qhispitäñasa, pampachatäñas utjistu. Diosasti phullch’irkir khuyapayasiñap jiwasatak utjayi, taqi yatiñ kankaña, amuyt’a kankañ jiwasar churasa, 9 ukatsti jan amuyt’kañ amtäwipat uñt’ayistu. Jupax khuyapayasiñapan amtatayna, Cristo tuqi uka amtäwip lurañataki. 10 Uka amtäwiparjamaw Diosax phuqhani kunapachatix uka urux purkani ukkhaxa, jupasti taqi kun mayachthapini, alaxpachansa aka uraqinsa, Criston munañapankañapataki. 11 Cristo tuqiw Diosax qalltatpach ajllisiwayistu, ukhamat waxt’äwip katuqañasataki, pachpa Diosan amtäwiparjama, taqi ukanak munañaparjamaw luri. 12 Jupasti jiwasanakan nayrïrïñas muni, Criston suyt’äwi tuqi jakañasataki, ukhamat taqpachani muspharkañ ch’amapat jach’añchañasataki. 13 Cristonkasaw jumanakax suma yatiyäwin chiqpach arunakap ist’apxtaxa, qhispiyasiñ suma arupa, iyawsañat katxarusipxtaxa, ukatsti Cristox arsuwaykistu uka Qullan Ajay katuqapxaraktaxa. 14 Qullan Ajayuwa jiwasanakan arxatirisaxa, Diosax waxt’äwip jiwasar churkistani uk katuqañasataki, uksti kunapachatix jupankirinakan qhispiyasiñapax phuqhatäxani ukkhaw katuqañäni, taqpachani jupan jach’a muspharkañ ch’amapat jach’añchañasataki. 15 Ukalayku, Jesucristo Tatitur jumanakan iyawsapxatam yatisina, qullan markankirinakatak munasiñanïpxatamat ist’asaxa, 16 jumanakat Diosar yuspagarañ janiw armaskti, janirakiw jumanakatak mayiñsa armaskti. 17 Tatit Jesucristosan muspharkañ Dios Awkiparuw mayta, ajay tuqin yatiñ kankañ jumanakar churañapataki, Diosan uñacht’äwip sum amuyapxañamataki, jupar juk’amp uñt’apxañamataki. 18 Jumanakan amuyunakam qhanjtayañapatakiw Diosarux mayirakta, kuna suyt’äwirutix jawskistu uk yatipxañamataki, kunja muspharkaña, jilarkir waxt’äwtix Diosax qullan markapankirinakar churki uk yatipxañamatakiraki, 19 ch’amapax kunja jach’asa, jan tukuskirisa, uka ch’amaw Cristor iyawsirinakarux ch’amañchaskistu. Aka ch’amasti Diosax taqi ch’amapampi uñacht’aykän uka pachpawa, 20 kunapachatix Cristor jiwatat jaktayki ukapacha, ukatsti alaxpachan jupan kupïxapar qunt’ayki ukapacha, 21 taqi munañaninakxar utt’ayasa, jilïrinakxaru, marka apnaqirinakxaru, taqi kunatix jichhürunakansa, qhipa urunakansa utjkani ukanakxaru. 22 Taqi kunsa Criston munañanïñaparuw utt’ayi, pachpa Cristoruw iglesian p’iqipat uchawayi. 23 Ukhamasti iglesiax Criston janchipar uñtatawa, iglesiax Cristot aski kankañap katuqi, Cristox taqi kun phuqt’araki.

2

1 Jumanakax nayrax ñanqha lurañanakana, jucha lurañanakan jakasax 2 jiwatäsipkäyätawa, akapach amtäwinakaparjamaw arkasipkäyätaxa, kawkïr ajayutix alaxan apnaqki, Diosar jan jaysirinakar ch’amañchki ukan munañap lurasipkäyätaxa. 3 Taqi jiwasanakax uka kipkarakiw nayrapachax jakäyätan, ñanqha amtäwinakasar arkasa, janchisan munañanakaparjama, amtäwinakasarjam phuqhasa. Uka laykusti, Diosan axsarkañ mutuyäwip mayninakjam katuqañasaw wakisïna. 4 Ukampis Diosax jach’a khuyapayasiriwa, jach’a munasiñap uñachayistu. 5 Ukat Cristompi chika jakañ churistu, juchanakasan jiwataskchïyätan ukasa. Jumanakax Diosan khuyapayasiñapat qhispiyasiñ katuqapxtaxa. 6 Diosax Cristo Jesusamp chikaw jiwatat jaktayistu, jupampi chikarakiw alaxpachan qunt’ayistu. 7 Aksti jutir urunakan jupan munasiñapa, khuyapayasiñap uñacht’ayañatakiw luri, jiwasatak Cristo Jesús layku utjatapata. 8 Diosan munasiñapat jumanakax, iyawsañ tuqi qhispiyasiñ katuqapxtaxa. Aksti janiw jumanak pachpat jikxatapktati, jan ukasti Diosan churäwipawa. 9 Uksti janiw luräwinakam layku jikxatapktati, ukhamat jan khitis jach’achasiskañapataki. 10 Diosaw jiwasanakar irnuqistu; Jesucristo tuqi aski luräwinak lurañasataki, nayratpach wakichat thakhin sarañasataki. 11 Ukhamasti amtasipxam, jumanakax nayra pachan janiw janchirjam judío jaqïpkäyätati, circuncisión katuqirinakasti, circuncisión jan katuqirit uñt’apxäyätam. 12 Khä urunakasti jumanakax jan Cristoniw jakapxäyätaxa, janirakiw Israel markankirïpkäyätati, Diosan arust’äwip jan uñt’asa, aka uraqin jan kuna suyt’äwini, jan Diosaniw jakasipkäyätaxa. 13 Ukampis jichhax Cristo Jesusan wila wartatap laykuw jupampix mayakïxapxtaxa, nayrax jayankapxäyätawa, jichhasti jak’ankxapxtawa. 14 Cristow jiwasan sumankañasaxa. Jupax judionaksa jan judionaksa mä sapa markaruw tukt’ayi, kawkïr uñisiñatix mä pirqjam jaljkän uk t’unjasa. 15 Cristox kunatix kamachin arsutäkäna ukanak chhaqtayawayi, ukatsti jupa tuqiw uka pä tamatxa, mä sapa machaq marka utt’ayawayi. Ukhamat sumankañax utjawayi. 16 Cristox cruzan jiwasin paypach markan ch’axwanakap t’unjawayi, Diosampis sumankayaraki, jupanakat mä sapa markar tukuyasa. 17 Cristox jutasin taqiniruw sumankañ suma yatiyäwinak yatiyi, Diosat jayankapkäyät uka jan judionakaru, ukhamarak jupa jak’ankapkän uka judionakarusa. 18 Taqiniw Cristo tuqi, judionakasa jan judionakasa, mä sapa Ajayu tuqiki Awkirux jak’achastan. 19 Ukhamasti, janiw jumanakax yaqha markankirïpktati, janirakiw jan uraqinïpktasa, jan ukasti jichhax qullan markampix mayakiw jakasipxtaxa, Diosan utapankirïpxaraktawa. 20 Jumanakax mä jach’a utar uñtatäpxtawa, uka utasti apostolunakana, profetanakan yatichäwipxar utachatawa, pachpa Jesucristorakiw utar thurxäsir jach’a qalaxa. 21 Jupaw uka jach’a uta thurxäsiski, juparakiw jiltayaski, ukhamat Tatitun qullan utapar tukuñapataki. 22 Jumanakasti Cristonkasaw mayachatäpxtaxa, taqinimpis mayachasisa mä utar tukuñataki, uka utan Diosax Qullan Ajayup tuqi jaki.

3

1 Ukat naya Pablox Cristo Jesús layku katuntatäta, jan judiöpktas ukanakatak aski. 2 Niy yatipxpachätawa, Diosax khuyapayasiñapan kuntix amtki uk jumanakar qhanañchañatak khithankitu ukxa. 3 Diosax mä unañchäwi tuqiw nayarux imantat amtäwip yatiyitu, ukxat qalltan yatiyapksma mä juk’a arunak qillqanisa. 4 Uka qillqat ullart’asax amuyapxasmawa, kunjämtix Diosax Cristo tuqi uka imantat amtäwip phuqki uk nayan amuyt’ataxa. 5 Uka imantat amtäwisti janiw jiwasat nayra jakirinakar yatiyatäkänti, ukampis jichhax Diosax Ajayup tuqiw qullan apostolunakaparu, profetanakapar uñacht’ayi. 6 Uka jan amuyt’kañ amtäwix akawa: Tatitun qhispiyasiñ arunakap tuqiw jan judiöpkis ukanakax judionakamp chik pachpa waxt’äwi katuqapxani, ukhamarak mä sapa markar tukutakïpxani, kuntix Diosax Jesucristo tuqi arsuwaykäna uksa, katuqapxarakini. 7 Diosan khuyapayasiñapa, munasiñap tuqiw nayax uk yatiyañatak uchatäta, ukham jupax jach’a ch’amap uñacht’ayi. 8 Nayasti qullan markapankirinakat wali sullkakïtwa; ukampis jupaw aka suma irnaqäwi churitu, jan judiöpkis ukanakar Criston jan jakt’kay qamir kankañapat suma yatiyäwi yatiyañaxataki. 9 Ukatsti taqi kun lurir Diosax wiñayatpach imxäskatayna uka amtäwipat taqinir yatiyañaxatakiraki. 10 Ukhamat jichhax iglesia tuqix alaxpachankir taqi munañaninakasa, jilïrinakas Diosan yatiñ kankañap uñt’apxani, ukasti kunayman tuqit uñacht’ayasi. 11 Diosasti taqi akanak wiñay amtäwiparjamaw Jesucristo Tatitus tuqi luri. 12 Cristo tuqiw Diosar jan axsaras jak’achasiñasax utji, jupar iyawsañatak churkistu uka iyawsañampi. 13 Ukat jumanakarux achikt’apxsma, jumanak layku t’aqhisitaxat jan ch’am laq’ayasipxamti, ukatsipana ukax jumanakatakix mä jach’añchäwiwa. 14 Ukat nayax Dios Awkin nayraqatapan killt’asta, 15 kunatix alaxpachansa, akapachansa utjki ukanak lurir Dios nayraqatana. 16 Nayax Dios Awkiruw mayta, muspharkañ qamir kankañapat Qullan Ajayup tuqi jumanakar ch’am churañapataki, 17 Cristox chuymanakaman iyawsañ tuqi jakpan, munasiñasti jakäwinakaman saphipäpan, utt’äwiparakïpan. 18 Ukhamat jumanakax qullan markampi mayachat amuyt’apxäta, Criston munasiñapax taqi tuqir jach’ätapa. 19 Uka munasiñap uñt’apxañamatakiw mayta, ukasti taqi kuna yatiñat sipan juk’ampi jilankiwa, ukhamat Diosan kankañapampi phuqt’atäpxañamataki. 20 Jichhasti Diosax jach’añchatäpan, jupax ch’amaniwa kuntix mayktan, lup’karaktan ukanakat sipan juk’ampi lurañataki, jiwasanakan luraski uka ch’amapat yuspagaratäpan. 21 ¡Iglesiansti Diosax Jesucristo tuqi jach’añchatäpan, wiñayansa wiñayapataki! Ukhamäpan.

4

1 Ukat nayax, Tatit layku katuntatäsin achikt’apxsma, khitinakatix Diosan jawsatäpkta ukanakasti, kunjämtix lurapxañamäk ukhamar sarnaqapxam. 2 Alt’at chuymanïpxam, munasirïpxarakim; llamp’u chuymanïpxam, maynit maynikamasti munasiñampi uñjasipxam; 3 Qullan Ajayut jutki uka mayacht’asiñ katxäsipxam, sumankañ tuqiw taqinir mayachapxtam. 4 Mä sapa janchikiw utji, mä sapa Ajayukiw utjaraki, kunjämtix Diosax mä sapa suyt’añar jawsapktam ukhama. 5 Mä sapa Tatitukiw utji, mä sapa iyawsäwi, mä sapa bautismokiw utjaraki; 6 mä sapa Diosakiw utji, jupasti taqinin Awkipawa, taqiniruw apnaqi, taqi jaqinak tuqiw luri, taqinin chuymapankarakiwa. 7 Ukampis Cristox churañ munki uka luräwinakat sapa mayniw katuqtan. 8 Ukat Qillqatax saraki: “Alaxpacharux katuntatanak irpt’ataw makhati, jaqinakarusti luräwinak churi” sasa. 9 ¿Kamsañarak muni “makhatiw” sasasti? Nayraqatax uraqi manqharuw saraqi sañ muni. 10 Khititix manqhakam saraqki ukasti, alaxpachat juk’amp alayar makhatki uka pachparakiwa, ukhamat taqi phuqhantañataki. 11 Ukatsti jupa kipkaw sapa maynirus churawayi, yaqhipax apostolüñapataki, yaqhipax profetäñapataki, yaqhipax Diosan suma yatiyäwi arup qhanañchañapataki, yaqhipasti awatirinaka, yatichirinakäñapataki. 12 Ukham qullan markaparux wakicht’i, luräwin irnaqañapataki, Criston markap jiltayañataki, 13 taqinis iyawsäwina, ukhamarak Diosan Yuqapar uñt’añansa mayakïñasataki, ukhamat aski jaqir tukuñasataki, kunjämäkitix Cristox ukhamar puriñataki. 14 Janiy wawanakar uñtat sarnaqxañäniti, kawksarus jank’ak irpataki, ukatsti jan wali thakhi sarnaqir k’ari yatichirinakan yatichäwipampis sallqjataraki. 15 Jan ukasti muñasiñan chiqapar lurasaw Cristor uñtas jiltañasa, jupan iglesian p’iqipätap layku. 16 Cristo tuqiw iglesiankirinakax luräwinakaparjam mayachat uñjasi, jupa tuqirakiw mayar tukt’as sumankañan irnaqapxi; ukhamat munasiñ layku iglesian jiltañapataki, ch’amañchasiñapataki. 17 Ukhamasti ak jumanakar Tatitun sutipxar iwxt’apxsma: Janiy juk’ampi Diosar jan uñt’irinakjam jakxapxamti, jupanakax pantjat amuyunakaparjamakiw jakapxi, 18 amuyupas ch’amakt’atawa. Jupanakasti janiw Diosat jutki uka jakäwit kusisipkiti, chuymanakap qalarayasipxatap laykusti, janiw kunsa yatipkiti. 19 Jan p’inqanïpxiwa, jan wali lurañaruw katuyasipxi, jan axsarasaw q’añu lurañanak lurapxi. 20 Ukampis jumanakax janiw ukham jakañatak Cristor uñt’apktati, 21 chiqpachansa jumanakax jupat yatiyäwi ist’apxtaxa, ukat jumanakax kunjämtix jupax munki ukham jakañ yatiqapxtaxa, Jesusankki uka chiqa kankañaparjama. 22 Ukat jumanakax nayra sarnaqäwim apanukupxañama, uka sarnaqäwix sallqantir amtäwinakampi tukjatawa. 23 Ajayunsti machaqar kipstapxañamawa, 24 machaq jaqi kankañampi isthapisisa, Diosan uñtasitaparjam irnuqt’ata, ukatsti chiqa, q’uma jakäwimpi uñacht’ayasa, chiqa kankañxar utt’ayatätap layku. 25 Ukhamasti jichhax jan juk’amp k’ariskxapxamti, jan ukasti sapa maynis chiqapak jaqi masinakamarux parlapxam, taqinis pachpa janchinkirïtas layku. 26 Phiñasisinxa, jan juchachasipxamti; uka phiñasiñax jan jayp’ukamäpanti. 27 Janiy supayampi jak’ayasipxamti. 28 Lunthatasirix jan juk’ampi lunthataspati, jan ukasti amparapampi irnaqañar uchaspan, ukhamat jan kunaninakar yanapt’añatakis utjarapini. 29 Jan wali arunakax lakamat jan mistpati, jan ukasti mayninakar ch’amañchir suma arunak mistpan, ukhamat ist’irinakatak askïñapataki. 30 Diosan Qullan Ajayuparux jan llakisiyapxamti, jumanakax uka Ajayumpi chimpuntatäpxtawa, ukhamat kunürutix jupax phuqhat qhispiyasiñ churapkätam ukürun Diosankirjam uñt’atäpxañamataki. 31 Jumanak taypitsti apanukupxam: k’allk’usiñanaka, jan wali munañanaka, thithiñanaka, arnaqjasiñanaka, tuqisiñanaka, kunayman ñanqha lurañanaka. 32 Ukatsipana jumanakax suma chuymanïpxam, maynit maynikam khuyapt’ayasisa, purapat pampachasipxam, kunjämtix Diosax jumanakar Cristo tuqi pampachapktam ukhama.

5

1 Jumanakasti, Diosan munat wawanakapjamax jupat yatiqasipxam. 2 Taqinirus munasiñampi uñjapxam, kunjämtix Cristox munaskistu ukhama, jiwasanak laykuw jakañapsa katuyasiwayi, Diosatak mä suma q’apkir luqtäwïkaspas ukhama. 3 Jumanakasti qullan markankirjamaw sarnaqapxañama: wachuq jucha lurañatsa, yaqha q’añu lurañanakatsa, mich’asiñatsa janipun parlapxamti. 4 Q’añu arunaksa, luqhi kañkañ arunaksa, jan yäni arunaksa janipun arsupxamti, janiw wakiskit taqi ukanakat parlañaxa, ukatsipan Diosar yuspagarapxam. 5 Jumanakax yatipxam, janiw wachuq juchanakan sarnaqirisa, ñanqhanak luririsa, mich’asirisa, Cristompina, Diosampin qhapaq markapar mantapkaspati. Ukasti yaqha diosanakar yupaychañampi sasiwa. 6 Jan khitis jumanakarux k’ari arunakapampi sallqantkpati, chiqpachansa ukham tuqiw Diosan axsarkay mutuyäwipax juti, khitinakatix Diosar jan jaysapki ukanakataki. 7 Jumanakasti jupanakampix jan chikachasipxamti. 8 Nayrax jumanakax ch’amakan jakapxäyätaxa, ukampis jichhax Tatitumpi mayakïxasax qhanan jakxapxtaxa. Ukhamasti qhanankirinakjam sarnaqapxam, 9 uka qhanax khuyapayasiña, chiqapar sarnaqaña, chiqa kankañ utjayi. 10 Kunatix Diosar kusisiyki ukay lurapxam. 11 Ch’amakankirinakan jan wali sarnaqäwipampix jan chikachasipxamti, jan ukasti, uka jan wali luräwinak qhanar apsupxam. 12 Jupanakan jamasan luräwinakapat arsuñas p’inqasiñjamawa; 13 ukampis kunapachatix taqi kunanakas qhanar uskutäk ukkhax, taqi kunas qhanawa, 14 taqi kunatix qhanankki ukax qhanaruw tuku. Ukat akham sixa: “Juma ikirix p’arxtasim; jiwatanak taypit sarthapim, Cristow qhant’ätam” sasa. 15 Ukhamasti wali amuyumpi sarnaqapxam. Janiy pisi amuyunjamax jakapxamti, jan ukasti ch’ikhi kankañampi jakapxam. 16 Kunatix askïki uk jan inakt’as lurapxam, urunakan jan walïxatap layku. 17 Jan kunsa luqhir uñtat lurapxamti; kunäkitix Tatitun munañapax uk amuyt’añatak ch’amachasipxam. 18 Jan machjasipxamti, machjasiñax jan waliruw puriyi; ukatsipana Qullan Ajayumpi phuqhantasipxam. 19 Maynit maynikam q’uchunakampi, ajay q’uchunakampi chuymachasipxam, ukatsti taqi chuymampi Tatitur q’uchupxam, jach’añchapxarakim. 20 Dios Awkirux taqi kunanakat Jesucristo Tatitusan sutipxar yuspagarapxapunim. 21 Cristor axsarasax maynit maynikam jaysasipxam. 22 Chachan warminakax Tatiturjam chachananakapar jaysapxpan. 23 Chachax warmin p’iqipawa, kunjämatix Cristox iglesian p’iqipäki ukhama, iglesiasti jupan janchipawa; Cristosti jupan Qhispiyiriparakiwa. 24 Kamisatix iglesiax Cristor jaysixa, ukhamarakiw warminakax chachapar taqi kunan jaysañapa. 25 Warmin chachanaka, warminakamar munasipxam, kamisatix Cristox iglesiar munaski ukhama, jakañapsa iglesiap laykuw apt’asiwayi. 26 Uksti qullanar tukuyañatakiw ukham luri, uma jariqäwimpi arup tuqi q’umachasa, 27 ukhamat q’umachat iglesia irpkatañataki, jan q’añucht’ata, jan kuna sip’uni, jan kunan kamacht’ata, ukat sipansti suma qullanaptata, jan kamskayaraki. 28 Uka pachparakiw warmin chachanakax warminakapar pachpa janchiparjam munasiñapa. Warmipar munasir chachax jupa pachpaw munasi. 29 Janiw khitis pachpa janchiparux uñiskiti, jan ukasti janchiparux manq’ayiwa, sum uñjasiraki, kunjämtix Cristox iglesiampi lurki ukhama, 30 iglesiaw Criston janchipaxa. Jiwasanakasti uka janchinkirïpxtanwa. 31 “Ukat chachax awkip taykap jaytanukuni, ukhamat warmipampi mayachasxañataki, panpachanisti mä janchirukiw tukuni”. 32 Akax wali jach’a jan amuyt’kañawa. Nayasti Cristompita, iglesiampit ukham arsta. 33 Ukhamasti, sapa mayni jumanakay warmipar jupa pachparjam munaspan, warmisti chachaparux yäqarakpan.

6

1 Wawanaka, kunjämtix Tatitux munki ukhamaruy awkimar taykamarux jaysapxam, ukham jaysañaw askixa. 2 Aski katuqañatak nayrïr arsut kamachix akawa: “Awkimar taykamar jach’añcham, 3 ukhamat aka uraqin walja maranak kusisit jakasiñamataki.” 4 Jumanakasti awki taykanaka, wawanakamarux jan thithiyapxamti, jan ukasti Tatitun yatichäwiparjam chiqapar yatichas uywapxam. 5 Uywatanaka, aka uraqin uywirinakamäki ukarux jaysapxam. Uksti yäqañampi, axsarañampi, qhana chuymampi phuqhapxam, Cristorus yanapapkasma ukhama. 6 Janiy uywiriman uñjkatakix lurapxamti, ukhamat jupanakampi sumat uñt’ayasiñatakiki, jan ukasti Criston irnaqirinakapjamax Diosan munañap taqi chuyma lurapxam. 7 Taqi chuymampiy irnaqapxam, Tatitutakjama, jan jaqinakatakjamaxa. 8 Ukampis yatipxañamawa, uywatäpasa, jan uywatäpasa, sapa mayniw suma luratanakapatjam Tatitut katuqani. 9 Jumanakasti uywirinaka, ukhamarakiy uywatanakamarux sum uñjapxam, janirak axsarayapxamti. Amtasipxam, jumanakasa, jupanakasa alaxpachankir Tatitunkirïpxtawa, jupax janiw khitirus yaqhachnukkiti. 10 Jichhasti jilatanaka, Tatitunkasin ch’amañchasipxam, jan atipjkay ch’amapampi. 11 Diosax churapktam uka nuwasiñ yänakampi jark’aqasipxam, ukhamat sallqantir supayarux saykatañäni. 12 Janiw jaqinakan ch’amanakapampi nuwasipktanti, jan ukasti alaxankir ñanqha ajayunakan ch’amapampiw nuwasipxtan, jupanakasti jilïrïñampi, munañanïñampiw aka ch’amak uraqin axsarayistu. 13 Ukalayku, Diosax churapktam uka nuwasiñ yänak katxarupxam, ukhamat jan wali urunakar saykatañataki, ukham sum wakicht’asisasti ch’aman sayt’asipxam. 14 Ukhamasti ch’aman sayt’asipxam, chiqa kankañampi isintata, aski kankañampi isthapitaraki. 15 Sumankañ arunak qhanañchir sarañatakix wakicht’atapunïpxam. 16 Taqi kunat sipansti, iyawsäwimax supayan nina mich’inakap jiwarayañatak jark’aqasiñjamäpan. 17 Qhispiyasiñasti mä cascor uñtat p’iqir asxatasiñatakïpan, Diosan arupasti Qullan Ajayun churat mä espadar uñtatäpan. 18 Diosat mayisiñ jan armasipxamti: Qullan Ajayun irpatax Diosar mayipxapunim. Jank’akïpxam, jan ch’am laq’ayasipxamti, qullan markatakix taqinitak Diosat mayipxam. 19 Nayatakis Diosat mayipxarakim, kuna arsuñaxatix wakiski uk Diosax nayar churañapataki, ukhamat Diosan imantat amtäwip ch’amampi parlañaxataki, ukasti Diosan suma yatiyäwi arunakapawa. 20 Diosaw nayarux aka yatiyäwi uñt’ayañatak khithitu, ukatarak jichhas katuntat uñjasta. Diosat mayipxam, nayan jupat jan axsaras parlañaxataki. 21 Tatitun irnaqäwipan wal yanapasir munat Tíquico jilatasaw nayxat taqi yatiyapxätam, kunjämsa nayax jikxatasta ukanak yatiyapxarakïtam. 22 Ukatakiw khithanta, kunjämäsipktix nanakax uk jumanakar yatiyiri, ukhamat jumanakar ch’amañcht’añataki. 23 Dios Awkisampi, Tatit Jesucristosampix jilatanakar sumankaña, munasiña, iyawsañ churpan; 24 khitinakatix Jesucristo Tatitusar jan pächasis munapki ukanakarux jupax khuyapayasiñap churpan.