2 PEDRO

1

1 Nayax Simón Pedro, Jesucriston luqtiripätwa, apostoluparakïtwa. Aka qillqatsti, khitinakatix nanakjam mä suma iyawsañ jikxatapktas ukanakaruw qillqanipxsma, Qhispiyiri Jesucristo Tatitusan chiqätap layku. 2 Munasiñampi, sumankañampix jumanak taypin jilarkir utjpan, Diosaru, ukhamarak Jesucristo Tatitusar uñt’apxatam layku. 3 Tatituw jach’a ch’amapampi churistu taqi kuntix jakañatak munktan ukanakxa, jupar munañsa churarakistu, khititix jach’a ch’amapampi, muspharkañ luräwinakapampi jawskistu ukar uñt’ayasa. 4 Ukanak tuqiw arsüwinakapsa churistu, uka arsüwinakapasti wali jach’anakawa, wali askirakiwa, ukhamat jumanakax Tatitun arsüwinakap tuqi, akapach q’añu luräwinakat jaltxasin Diosan aski kankañap katuqapxañamataki. 5 Ukatpï ch’amacht’asipxañamaxa, iyawsatanakamar suma luräwinakamp yapxatañataki; suma luräwinakarusti amuyt’asiñampi; 6 amuyt’asiñarusti, jumanakpach suma sarnaqañampi; jumanakpach suma sarnaqañarusti, llamp’u chuymampi; llamp’u chuymarusti, Diosar munañampi; 7 Diosar munañarusti, jilapurjam sarnaqañampi; jilapurjam sarnaqañarusti, munasiñampi. 8 Jumanakantix taqi akanakax utjani, ukatsti uk sum jilayapxarakïta ukkhaxa, jumanakan jakañamax janiw inamayatakïkaniti, janirakiw Tatiturus inamayatak uñt’apkätati. 9 Ukampis khitintix akanakax jan utjki ukaxa, mä juykhump sasiwa; nayra juchanakapat pampachatätapsa armxarakiwa. 10 Ukatpï jilatanaka, Diosax jumanakar markapankirïpxañamatakiw jawsapxtam, ajllisipxaraktam, wiñaya ukankirïñ munapxsta ukaxa, sum sayt’apxañamawa; jumanakatix taqi akanak lurapxätaxa, janipuniw aynacht’apkätati. 11 Ukhamat Qhispiyir Tatit Jesucristosan markapar mantapxañamatakix punkunakax jist’aratäni. 12 Ukatpï nayax taqi akanak jumanakarux amtayasinipkakïmaxa, yatipkta ukasa, yatichapktam uka chiqa arunakar iyawsas sayt’asipkta ukasa. 13 Nayan amuyataxatsti, wakisipuniw jakkasin jumanakar aka iwxa arunakampi amtt’ayañaxa. 14 Jesucristo Tatitusasti, jiwañaxan jak’ankxatap niy yatiyxarakituwa; 15 ukampis kunjämatsa wakisiyäwa, jiwatax qhipat jumanakax aka arunakat amtasisipkañamataki. 16 Kuna yatichäwinaktix jumanakar Jesucristo Tatitusan ch’amapxata, jutäwipxat yatichapksma ukanakax janiw jaqinakan aliq säwi arunakakïkänti, jan ukasti nanakaw nayranakaxamp Tatitun qhapaq kankañap uñjapxta. 17 Jesusaw Dios Awkit muspharkay aytat kankañ katuqäna, kunapachatix Diosan arupax jupar parlkäna qhapaq kankañapana, akham sasa: “Akaw munat Wawaxaxa, jupaw nayarux kusisiyitu” sasa. 18 Nanak pachpaw alaxpachat jutir uka aru ist’apxta, Tatitump chika qullan qullunkasipkäyäta ukapacha. 19 Ukhamat profetanakan yatiyäwipax juk’amp thurt’at uñjasi. Ukhamax uka arunakar ist’apxam, uka arunakaw Criston kuttaniñapkamax kunjämsa sarnaqapxäta ukanak yatichapxätam, jakañanakamsa sumaruw tukuyarakini. 20 Ukampis nayraqatax aka tuqit amuyt’apxam: profetanakan qillqat arunakax janiw maynin aliq amuyt’apampiki qhanañchatäkaspati, 21 profetanakax janipuniw kunsa jaqin amuyuparjam parlapkänti, jan ukasti, jupanakax Dios tuqit parlapxäna, Qullan Ajayun amuyt’ayata.

2

1 Ukampis Israel marka taypin k’ari profetanakax utjarakïnwa; ukhamarakiw jumanak taypin k’ari yatichirinakax utjani. Jupanakasti jan wali amtäwinakap jamasanakan yatichapxani, qhispiyir Tatituparus jan uñt’iriw tukupxani; ukham yatichapxatapatsti, mäkhi t’unjatäpxaniwa. 2 Waljanirakiw uka k’ari yatichirinakjam jakani, kuntix lurañ munapkani ukanak lurasa, jupanak laykuw chiqpach aski thakhit jan walinak parlapxani. 3 Uka k’ari yatichirinakan qullqir sinti munapxatap laykuxa, k’ari yatichäwinakampix jumanakat q’al taqi kunsa apsupxätam; ukampis Diosax nayratpach jupanakar juchañchxi, janirakiw mutuyäwit qhispipkaniti. 4 Diosax janiw angelanakarus juch lurapxatapat pampachkänti, jan ukasti, manqha pacharuw jaquntäna, jupanakarusti ch’amakanakaruw cadenanakamp ñach’antat jaytäna, taripäwi uru puriniñapkama. 5 Janirakiw Diosax nayra jaqinakarus pampachkänti, jan ukasti, uka jan wali jaqinakxarux uma taripäwi puriyanïna. Noé saparukiw qhispiyäna, chiqa arunak parlatapata, jupamp chikasti paqallqunikiw qhispipxäna. 6 Sodoma, Gomorra markanakarusti, Diosax qhillar tukuyañkamaw ninamp nakhantayäna, qhipa urunakan jakir jan wali jaqinakan amuyt’asiñapataki. 7 Ukampis Lot chacharux suma jaqïtapat qhispiyäna. Uka markan utjir jaqinakan jan wali luräwinakap uñjasinsti, Lot chachax llakisïnwa. 8 Uka aski chachasti jupanak taypin jakäna, sapürurakiw uka jaqinakan jan wali luratanakap uñjäna, ist’arakïna, ukat chuymapan wal llakisïna. 9 Ukhampï Tatitux wawanakapar yant’anakat qhispiyañ yatixa, ukhamarak jan wali jaqinakarus taripäwi urun mutuyañatak yaqhachixa. 10 Khitinakatix ñanqha munañanakaparjam sarasipki ukanakarux Tatitux mutuyaniwa, jupan arunakapar jan ist’apki ukanakarus mutuyarakiniwa. Jupakanakasti jan ist’asiri, wali munañan jaqinakäpxiwa, janirakiw jupanakax angelanakar jan wali arunakamp tuqiñsa axsarapkiti. 11 Ukampisa, angelanakax uka k’ari yatichirinakat sipan ch’amanïkasasa, munañanïkasasa, janiw Dios nayraqatan jan wali arunakampix k’ari yatichirinakar kuns sapkiti. 12 Uka jaqinakax jan amuyt’asirïpxiwa, taqi kunsa munañaparukiw lurapxi, jan amuyt’asisaw kuns parlapxi; jupanakasti animalanakjam katurayasisin jiwarayatäñatakiw yuripxi. 13 Mayninakar t’aqhisiyapxatapat jupanakax t’aqhisipxani, urpach ukham lurasax kusisitäpkaspas ukham amuyasipxi. ¡Mä p’inqa jan walipuniw jupanakan luratanakapaxa, kunapachatix jumanakamp chika uka suma phunchhäwinakaman jikxatasipki ukkhaxa! 14 Mä warmirus janiw aliqak uñtapkiti, janirakiw jucha lurañampis sist’asipkiti. Pisi amuyt’aninakarusti jucharuw puriyapxi; wali mich’äpxiwa; ñanqha jaqinakäpxapuniwa. 15 Chiqpach thakhit saranukupxi, chhaqhañ thakhin sarnaqapxi. Beor chachan Balaam yuqapan lurataparuw arkapxi, khititix ñanqha luras walja qullqi jikxatañ munkäna ukaru, 16 jucha luratapatsti, mä qachu asnomp tuqinuqataw uñjasïna, uka asnosti juparux jaqjamaw parlxayäna, ukhamat luqhi kankañap jan luraykänti. 17 Uka k’ari yatichirinakax jan uman phuch’ur uñtatäpxiwa, thayan apnaqat qinayar uñtatäpxarakiwa; jupanakasti wiñayan wiñayapatak ch’amakankañatak juchañchatäpxiwa. 18 Jupanakasti jaqinakampi yäqayasiñatakix suma arunak sapxi, ukasti chiqpachansa inamayakiwa. Ukatsti yaqhipanakarux jan wali lurañanakap lurañapatakiw wayt’apxi, jucha lurañanakat jaltirinakarux wasitat uka jan walinakar irpapxi. 19 “Qhispita sarnaqasiñ churapxäma” sapxiwa, ukampis jupanakpachaw juchan t’aqhisiyat sarnaqasipki; sapaqat jaqirakiw kuna juchampitix atipjayaski uka juchampi t’aqhisiyat sarnaqaski. 20 Khitinakatix Tatit Jesucristo Qhispiyirisar uñt’asin uka jan wali luräwinakat jaltxapxi, uka qhipatsti juchar kutt’asina jucha lurañanakampi atipjayasipkaraki ukanakax, nayra jakañanakapat sipansa juk’ampi jan walïxapxiwa. 21 Jupanakatakix, Tatitun arunakapa, uka chiqa thakhi jan uñt’apxañapax askïsapänwa, uka qullan kamachinak uñt’kasin jan jaysañat sipansa. 22 Ukampis mä säwiw jupanakampix phuqhasiski, ukasti siwa: “Anux waq’aqsutaparuw kutxatasxi, jichha jariqat khuchhisti wasitat ñiq’ir sunt’intxaraki” sasa.

3

1 Munat jilatanaka, akampix payïr qillqat apayanipxsma. Paypach qillqatansti iwxanak tuqiw wal amuyt’ayañ munapxsma. 2 Amtasipxam, kuna yatiyäwi arunaktix nayra pachanakan Diosan profetanakapax churkistu ukanakata. Jan armasipxamti, Tatitu Qhispiyir Jesucristosax churkistu uka kamachi arunakata, uka arunaksti apostolunakaw jumanakarux yatichapxtam. 3 Nayraqatax ak amuyt’asipxam: Qhipa urunakan jan wali jaqinakaw sartapxani, jan wali amtataparjamaw sarnaqapxani, jumanakat phiskasisasti, 4 akham jiskt’apxarakïtam: “¿Kawkirak Criston ‘jutäwa’ satapasti? Awkinakasas jiwarawayxiwa, aka uraqix utjki ukkhatpach taqi kunas pachpakïskarakisä” sasa. 5 Uka jaqinakax janiw amuyañ munapkiti, Diosax nayra pachatpach alaxpachsa, akapachsa luratapata, arsutapampiki aka uraqiru umanakat jaljtayatapatsa. 6 Ukhamarak uma taripäwimpi uka urunakan utjir jaqinakar Tatitun mutuyatapsa. 7 Ukampisa, Tatitun arunakaparjamax aka uraqimpi alaxpachampix, ninampi t’unjatäñatak imatäskiwa. Uka ninaw taripäwi urun q’al nakhantani, jan walinak lurir jaqinakarus tukjarakini. 8 Ukhamarusa, munat jilatanaka, jumanakax jan armasipxamti, Tatitutakix mä urux waranqa marampi sasiwa, waranqa marasti mä urumpi sasirakiwa. 9 Tatitux janiw arunakapar phuqhañ armt’askiti, kunjämtix mayninakax jan phuqhasitap amuyapki ukhama, jan ukasti, jupax llamp’u chuymampiw suyt’asipktam; Diosax janiw khitin jiwañapsa munkiti, jan ukasti, taqinin jupan ukar kutkatxañap muni. 10 Ukampis Tatitun jutañap urux akatjamat lunthatar uñtataw purinini. Alaxpachanakasti mä jach’a axsarkañ uxuñampiw t’unthaptani, kunanakatix alaxpachan utjki ukanakax ninamp tukjatäniwa, uraqisti, kunanakapatix utjki ukanakamppach Diosan taripäwipar katuyatäniwa. 11 Niyakitix taqi kunas ukham tukjaschinixa, jumanakax Tatit chuyma, jupar katuyasit jakapxañamawa. 12 Tatitun jutañap urun jank’akïñap munas suyt’apxam. Uka urusti alaxpachanakax ninampi nakhantatäniwa, taqi kunas ninampi umatatayatarakïniwa; 13 ukampis jiwasax arsutaparjamaw mä machaq uraqimpi, mä machaq alaxpachampi suyt’asktan, kuntix Diosax: “Churapxämaw” siskistu uka, ukansti taqi kunas askïniwa, chiqapapunïniwa. 14 Ukatpï munat jilatanaka, akanak suyt’kasaxa, Tatitumpi sumankañatak ch’amachasipxam, taqi kunsa askpun lurapxam, ukhamat jupan jumanakar jan juchani, jan q’añucht’at jikxatañapataki. 15 Amuyasipxam, Jesucristo Tatitusax suma chuymapampiw uñjaskistu, ukax jiwasan qhispiyasiñasatakiwa. Ukhamarak Pablo jilatasas Tatitun amuyt’ayataparjamaw jumanakar ukxat qillqt’anipxtam. 16 Jupasti taqi qillqatanakapan akanakxat yatiyapxtam, yaqhip arunakas jan amuyt’añjamäkchi ukasa, jan amuyt’ir jaqinakampi, pisi iyawsañan jaqinakampix uka arunak amuyunakaparjamaw maysar uñtayapxi, kamisatix jupanak pachpa juchañchayasiñatak yaqhawja Qillqatanak maysar uñtayapki ukhama. 17 Ukatpï munat jilatanaka, niyakitix jumanakax akanak jichhatpach yatxapxstaxa, amuyasipxam, uka sallqjirinakampi jan apayasiñataki, ukhamat walïkasin jan aynacht’añataki. 18 Ukampis Qhispiyiri Tatit Jesucristosar uñt’apxam, munasiñapan jiltapxarakim. ¡Jupasti jach’añchatäpan, jichhasa, wiñayataki! Ukhamäpan.