LAMENTACIONES

1

1 ¡Walja jaqinakan markax kunja sapakis uñjasxi! ¡Markanakan jilïripa markax mä ijma warmir uñtatakïxiwa! ¡Uñtkañ suma markaxa ch’ama irnaqañanakamp t’aqhisiyataw uñjasxi! 2 Arumanakax jachkäwiw tukusiski; ajanupansti jachakiw jalaski. Munirinakapatsti janiw maynis jupar chuymachirix utjkiti. Taqi masinakapasti maysa uñtxapxi, uñisirinakapaw tukxaraki. 3 T’aqhisiñanakampitsa, ch’ama tukuñanakampitsa, jichhax Judá markax katuntat apatawa. Khititix nayrax markanak taypin apnaqir markäkäna ukasti, jichhax janiw samarañ jikxatkxiti. Jupar arknaqirinakasti, jikxatapxiwa, jan walt’añan uñjasiyapxaraki. 4 ¡Jerusalén markan thakhinakapax llakiskayawa! ¡Janiw khitis phunchhäwinakar kusisir jutirix utjkxiti! Markan punkunakapasti ch’usa wasarar tukutawa; sacerdotenakax wal jachapxi, tawaqunakas wal llakisipxi, Jerusalén markax walpun t’aqhisi. 5 Uñisirinakapaw jupar apnaqapxi, awqanakapax qamirkiptapxiwa. Sinti jach’a juchanak luratapat Tatitux ukham t’aqhisiyi. Wawanakapasti jaya markar apatawa, uñisirinakapaw katuntat apapxi. 6 ¡Jerusalén markan jiwakïtapas jichhax chhaqatawa! Jilïri irpirinakapasti jan ch’amaniw uñjasxapxi, arknaqirinakapatsa jaltxapxiwa. ¡Manq’at awtjat tarujanakar uñtataw chhuxllanak thaqhasis sarnaqapxi! 7 Jerusalén markax khaya urunakat amtasi, sapaki, llakt’ata qhiparkäna uka urunakat amtasi; kuna qamir yänakapatix nayrax utjkäna taqi ukanakat amtasi; kunjämsa uñisiripan amparapar jalt’käna uk amtasi, janiraki khitis jupar yanapt’iri jutkänti ukanak amtasi, kunapachatix uñisirinakapax jupar uñjasinxa, aynacht’atapat larusipkäna uk amtasiraki. 8 Jerusalenax sintipuniw juchañchjasi, jisk’achjayasiñkamaw juchañchjasi. Khitinakatix nayrax jach’ar aptapkäna ukanakasti, jichhax jupar q’alal uñkatasax jisk’achapxiwa. Ukatpï jichhax jachaskixa, p’inqapatsa maysa uñtxaraki. 9 Isipasti q’ala q’añuchjatapuniwa; ukhamar puriñ janiw amuykänti. Aynacht’atapasti jan amuyt’kayapuniwa; janiw jichhax khiti chuymachiris utjkiti. ¡Tatay, nayan t’aqhisitax uñtanitaya, uñisirinakaxan jach’a jach’a tukutapsa uñtanimaya! 10 Uñisirinakaw Jerusalén markan suma yänakap katuntasxi. Markasti, Diosar jan uñt’ir jaqinakan Tatitun utapar ch’amampi mantir uñjaraki, ¡kawkïr jaqinakarutix jumax: “Janiw nayan utaxar mantapxätati” siskta ukanakaw mantapxi! 11 Taqi markachirinakapaw jichhax wal jachapxi, manq’añ thaqhasaw sarnaqasipki; qamir yänakapsa manq’ampiw turkasipxi, ukhamat manq’atjam jan jiwañataki. ¡Tatay, nayan aynacht’atax uñtanimaya! ¡Jan walt’ataxsa amuyarakimaya! 12 ¡Jumanaka, thakhinjam saririnaka, amuyt’apxamaya, t’aqhisitaxar uñtatax utjpachati, nayarux ukataq t’aqhisiyxitu! ¡Tatituw phiñasiñapan aka t’aqhisiñ apayanitu! 13 Tatitux alaxpachatpach mä nina apayani ukasti ch’akhanakkam nayarux naksutu; saräwixarusti mä sipit uskuraki, ukampisti qhiparuw kuttayitu; nayarux q’al apanukutu, t’aqhisiñaxas jan tukuskayawa. 14 Tatituw nayan juchanakax uñji; jupa kipkarakiw uka juchanak chinkatitu, uka juchanakasti mä yukükaspas ukhamaw jatxattitu: ¡ch’amaxas janiw utjkxiti! Tatituw uñisirinakan amparapar katuyitu, janiw jichhax ukanakar saykatirjamäkti. 15 Tatitux khitinakatix ch’amampi nayar arxatapkitäna ukanakarux jayaruw apanuku. Nayar nuwantañatakisti mä ejército khithanukuni, ukhamat ch’aman jaqinakaxar tukjañataki. ¡Tatitux ukhampach nayarux takxatitu, uvar uñtataw ch’irwsurakitu! 16 Taqi ukanakasti nayaruw jachayitu. Nayraxasti jachampi phuqhantatawa, janiw nayar khiti chuymachiris utjkiti, nayar khiti ch’amañchiris utjkarakiti. Wawanakaxasti t’unjat pirqanak taypin qhiparapxi, uñisirinakaxax nanakat sipansa juk’amp ch’amaniwa. 17 Jerusalenasti yanap mayisaw amparap luqtani, ukampis janiw khitis jupar chuymachirix utjkiti. Tatituw Jacoburux uñisirinakapamp muyuntayi; Jerusalenasti uñisirinakapatakix jisk’achkañ markakïxiwa. 18 Tatitux kunatix askïki uk luraski, nayan kamachi arunakapar jan yäqataxata. ¡Taqi markanaka, ist’apxita; t’aqhisitaxsa uñjapxarakim! ¡Markaxankir waynanakasa, tawaqunakasa, katuntat apataw uñjasipxi! 19 Munirinakaxaruw yanap mayta, ukampis jupanakax nayarux sallqjapxituwa. Markaxankir sacerdotenakasa, jilïr jaqinakasa, pachpa markan jiwarapxi: ¡Manq’a thaqhasaw sarnaqapxäna manq’atjam jan jiwañataki! 20 ¡Tatay, nayan t’aqhisitax uñtanimaya! ¡Chuymaxas phallañ munitu! Juchaxat amthapista ukapachaxa, llakisiñaw chuymaxar llupt’añ munitu. Khä anqanxa wawanakaxarux espadampiw jiwarayapxi, aka manqhansa jiwañakiw utjaraki. 21 Jaqinakax wararitax ist’asipkiwa, ukampis nayar chuymachirix janiw khitis utjkiti. Taqi uñisirinakaxaw nayan aynacht’atax yati, juman nayaru t’aqhisiyatamatsti kusisipxarakiwa. ¡Juman yatiyatäki uka urux purinpanaya, jupanakasti kunjämtix nayax t’aqhiskta ukham t’aqhisipxarakpan! 22 Kuna ñanqhanaktix lurapki ukanakax nayraqatamar purinpan; juchanakaparjam jupanakarux uñjam, kunjämatix nayar juchañchkista ukhama; ¡jachataxax sintipuniwa, chuymaxas wal usxarakitu!

2

1 ¡Tatitun phiñasiñapax sinti jach’apuniwa, ukkha suma Jerusalén markarusti q’al ch’amakt’ayi! Israel markan sumäñapsa pampa t’unji, alaxpachat akapacharus jaquqankaspa ukhama; Phiñasiñapanxa, pachpa apnaqäwipatsa janiw amtaskiti. 2 Tatitux Jacobun utanakap jan mayan t’unjawayi; Suma Judá markan pirqanakapsti phiñasiñapan atipjataw q’al t’unjawayi; reyirux qunuñap apaqawayi, jilïrinakaparusti wal p’inqachjawayaraki. 3 Tatitusti phiñasiñapan atipjataxa, Israelan ch’amapxa q’al chhaqtäwayi. Uñisirinakarux saykatasktanwa ukampis Tatitux janiw yanapkistuti. ¡Jacobun uraqipansti mä ninaw aqti, uka ninasti kunatix utjki ukanak taqpach nakhantawayi! 4 Tatitux mä uñisirïkaspas ukhamaw mich’ip antutt’añatak wakicht’asi; awqäkaspas ukhamarakiw taqi kunatix sumäki ukanak t’unjawayi; phiñasiñapxa mä ninjamaw ukkha suma Jerusalén markxar jaqxatani. 5 Tatitux uñisirïkaspas ukham uñjistu: Israel markarux q’al tukji; reyin utanakapsti taqpach t’unthapi, suma jach’a pirqanakapsa pampa tukuyaraki. Ukkha suma Judá markarusti, t’aqhisiñatsa, t’aqhisiñampiw phuqhantaraki. 6 Qullana utapsti, mä lunthatjamaw t’unjawayi; tantachasiñäki uka chiqsa q’al t’unjawayi. Tatitux Jerusalén markanxa, sábado urunakatsa, phunchhäwi urunakatsa armasiyistuwa. Aqkir phiñasiñapansti, sacerdoterusa, reyirusa apanukuwa. 7 Tatitux altarap apanukuwa, qullan utapsa jisk’achjarakiwa; markar jark’ir jach’a pirqanaksa uñisirinakan amparaparuw katxaruyi. ¡Tatitun utapansti mä phunchhäwi urükaspas ukhamaw jaqinakan arnaqasitapax ist’asi! 8 Tatitusti ukkha suma Jerusalén markan jark’aqasiñ pirqanakap t’unjañ amti. Jupaw t’unjañatak wakichäna, jan samart’asaw uka wakichäwip phuqharaki. Uka jach’a pirqanaksa, jupax llakimpiw phuqhanti, uka pirqanakasti pampaw tukuraki. 9 Markasti jan punkuni, jan jist’katañaniw uñjasi: ¡punkunakasti t’unjata, pampan liwirpayatawa! Reyipasa, jilïr apnaqirinakapas Tatitur jan uñt’irinakamp chikakïxiwa; Tatitun kamachinakapax janiw utjkxiti. ¡Janirakiw profetanakapas Tatitut kuna unañchäwinaksa katuqkxapxiti! 10 Jerusalén markankir jilïr jaqinakas amukiw uraqin qunurxapxi, p’iqinakapxarus laq’ampiw jach’xatasipxi, chhankha isinakampiw uchasipxi. Jerusalén markankir tawaqunakasti p’iqinakapsa uraqkamaw alt’apxaraki. 11 Jachkäwisa nayrax usxituwa, chuymas llakisiñat phallañjamak munxitu; jan ch’amaniw uñjasta jaqinakaxan markap t’unjat uñjasa, ñuñuskir wawanakar manq’atjama jiwaraskir uñjasa. 12 Wawanakasti taykanakaparux sapxänwa: “¡Janiw t’ant’asa, vinosa utjkxistuti!” sasa. Markan thakhinakapansti wawanakax jiwaratjamaw liwirtapxäna, taykanakapan amparanakapan samaqkäwiw amukt’awayxapxäna. 13 Suma munkañ Jerusalén marka, ¿kunampirak jumarusti kikipasiyirismasti? Suma munkañ Jerusalén marka, ¿kun lurasarak jumarusti chuymachirismasti? Juman t’unjäwimax lamar qutar uñtat jach’awa; ¿khitirak jichhasti jumar chuymachiristamsti? 14 Kuna unañchäwinaktix profetanakamax yatiykäyätam ukanakax k’arikamakïnwa. Juchanakam janiw qhanañchapkäyätamti, ukhamat juman kuttanxañamataki, k’ari unañchäwinak jumarux yatiyapxäyätam, ukanakarusti jumax iyawsarakïyätawa. 15 Thakhi sarir jaqinakasti jumar uñjasaxa, larusisaw amparanakap t’axllisipxi; jumat phiskasisax p’iqsa khiwisipxiwa, suma Jerusalén markat sapxarakiwa: “¿Akati kawkïri markattix aka uraqpachan wali suma munkañ markapuniwa sapkäna ukasti?” sasa. 16 Taqi uñisirinakamaw jichhax jumatak arsu. Lakanakapsa t’ururt’asisaw axsarayañ arunak sapxi: “¡Q’alpun t’unjtanxa. Akpun suyaskäyätanxa; kunjämtix uñjañ munkäyätan, ukham uñjtanxa!” sasa. 17 Tatitux amtäwinakap phuqhapuniwa, arsutap phuqharakiwa. Kuntix nayratpach t’unjañ amtkäna ukxa, jichhax jan khuyapt’ayasisaw t’unji, uñisirinakamampis larusiytamwa, uñisiriman ch’amapsa jach’aruw aptaraki. 18 ¡Suma Jerusalén marka, Tatitut yanap mayim! ¡Jawir umar uñtat uruy arumay jachanakam jalayam! ¡Jan samart’as jacham, nayranakamas janirak samarpati! 19 Jerusalén, sartasim, arumanakas Tatitur arnaqasim; Tatitun nayraqatapan chuymamsa ch’allxtayasim, umar uñtat jalayarakim; amparanakam luqtas Tatitut mayt’asim, wawanakaman jakañapatakis jupat achikt’asim, uka wawanakamasti marka thakhinakan manq’atjam jiwaraski. 20 Uñjam Tatay, amuyt’amaya, janipuniw khitirus nanakarjamax t’aqhisiyktati. ¿Taykanakan ñuñuskir wawanakapar manq’antasiñapax wakisipunpachati? ¿Sacerdotenakana, profetanakan qullan utaman jiwarayatäñapax wakisipunpachati? 21 Waynanakampi, chuymani jaqinakampix marka thakhinakan jiwarataw liwirtasipki; markaxankir waynanakasa, tawaqunakasa, espadampi jiwarayataw uñjasipxi; phiñasiñam urunsti jiwarayañkamaw chhuxriñchjtaxa, ¡jan khuyapt’ayasisaw jiwarayaraktaxa! 22 Jan walt’añanaksti taqi tuqit apayantaxa, mä phunchhäwirus jutapkaspa ukhamaw purintanipxi; Tatay, juman q’apisiñam urunsti, janipuniw khitis jiwañat qhispkiti. Kawkïrinakarutix nayax uywaskäyäta, yatichkarakïyäta, ukanakarusti uñisirinakaw jan khuyapt’ayasis jiwarayxi.

3

1 Nayaw jach’a t’aqhisiñanak katuqta, Tatitun jach’a phiñasiñap tuqiw katuqarakta. 2 Tatitux ch’amak tuqinakaruw irpitu, ch’amak thakhinakan sarnaqayitu, 3 nayar mutuyañatakix sapa kutiw mayamp mayampi amparap ayti. 4 Janchixsa q’ala chuymankipstayxi, ch’akhanakaxsa q’al t’unjaraki; 5 nayarusti t’aqhisiñampi jachañanakampiw mä pirqampjam muyuntayitu; 6 ch’amak tuqinakan utjayitu, nayra pachan jiwarapki ukanakar uñtata. 7 Jan mistuñani pirqampiw muyuntayitu; jathi cadenanakamp chinuntasaw t’aqhisiyitu; 8 yanap mayisa arnaqaskchïyäta ukasa, janiw mayisitaxarux ist’kituti; 9 qala pirqampiw sarañaxar jark’antitu, ¡thakhinakaxsa maysaruw uñtayaraki! 10 Tatitusti nayatakix mä imantasit leonjamänwa, manq’antañ munir osor uñtataraki. 11 Thakhit maysaruw saranukuyitu, jisk’a jisk’a tukjitu, ¡jach’a axsarañampiw phuqhantarakitu! 12 ¡Mich’inakap wakicht’asisasti, mich’imp wakt’ayañatakiw illapjitu! 13 Tatitun antutt’ata mich’inakapaxa, chuyma manqharuw chhuqhuntitu. 14 Jaqinakaxax taqiniw nayat larusipxitu; sapa kutis jupanakan larusiñakïtwa. 15 Tatitux jachañanakampiw phuqhantitu; k’allk’u uma umañ churitu. 16 Laka ch’akhanakaxsa uraqir liwnuqasaw williritu; laq’a jallq’ayarakitu. 17 Sumankañas nayat jayarst’xiwa, janiw yatkxti kunäskchix kusisiñasa. 18 Amuyatax Tatitut janjamakiw kuns katuqxäti. 19 Llakisitanakaxsa, sapak sarnaqatanakaxsa, jachatanakaxsa, t’aqhisitanakaxsa amthapisiraktwa; 20 ukanakat amthapisisasti, jan ch’amanjamaw uñjasirakta. 21 Ukampis nayax may chuymaxan amtasiñ munta, ukaruw suyt’añ munarakta: 22 Tatitun munasiñapax jan tukuskiriwa, khuyapayasiñapas jan pist’kiriwa. 23 Sapärmanthiw machaqar tukuraki; ¡kunja jach’as Tatitun chiqapätapaxa! 24 Naya pachpas sasiraktwa: “¡Nayatakix Tatitukiw taqi kunasa; ukatpï jupar iyawsaraktxa!” sasa. 25 Tatitux jupar iyawsirinakatakix askiwa, jupar jak’achasipki ukanakatakisa. 26 Tatitur llamp’u chuymamp suyt’añaw wakisi, jupaw jiwasar yanapt’ir jutaskani. 27 Jaqix waynatpacha t’aqhisiñanak katuqañ yatiqañapa. 28 Jaqix sapaki, amukirakiw qhiparañapa, Tatitux munañap lurañ munkani ukkhaxa; 29 llamp’u chuymampiw uraqir alt’añapa, inampis kuna suyt’añas utjaskaspa; 30 nuwantiriparux maysa ajanut nuwataxa, maysa ajanumppachat nuwayasiñapawa; jach’a ñanqhachäwinaksa katuqañaparakiwa. 31 Tatitux janiw jiwasar wiñayatak apanukkistaniti. 32 T’aqhisiykchi ukasa, jupax khuyapt’ayasirakiwa, munasiñapax sinti jach’apuniwa. 33 Jupax janiw llakisiyañ munkapuniti, janirakiw jaqirus t’aqhisiyañ munkiti. 34 Markankir katuntatanakar jan khuyapt’ayasis t’aqhisiyañasa; 35 Tatitun nayraqatapan jaqin jakañap t’unañasa, 36 chiqapar uñjañäki uk maysar q’iwiñasa, Tatitux taqi ukanakarux juchañchiwa. 37 Kunapachatix mä kunas parlasi, jan ukax mä kunas utjki ukanakaxa, Tatitun munañapat ukham lurasi. 38 Ñanqhanakasa, askinakasa alaxpachankir Tatitun munañapat ukham lurasi. 39 Juchanakasat mutuyaskistu, janiw kunat arusiñasäkisa. 40 Sarnaqäwinakasat sum amuythapisiñäni, ukatsti Tatitur wasitat kutkatxañäni. 41 Alaxpachankir Tatitur luqtañäni jiwasan amtäwinakasa, mayisïwinakassa. 42 Nanakax juchañchasipxtwa, jumarus saykatapxaraksmawa, jumasti janiw pampachapkistati. 43 Phiñasiñamampiw muyuntayapxista, arknaqapxarakista, ¡jan khuyapt’ayasisaw jakañanakaxsa apaqapxarakista! 44 Nanakan mayisitanakax jan ist’añatakisti qinay taypiruw imantastaxa. 45 Jaqinak nayraqatansti q’añu t’unar uñtat jisk’achjapxistaxa. 46 Taqi uñisirinakaxaw nanakatak arsupxi; 47 axsarañanakampi, sipitanakampi, t’unjatäñanakamp katuqapxta. 48 Nayranakaxatsti jachax jawir umjamaw jalaritu, nayan munat markaxa t’unjat uñjasaxa. 49 Nayranakaxas jan samart’asaw jacharaki, janiw samarañax utjkaniti, 50 alaxpachankir Tatitux jiwasar alayatpach uñtaniñapkama. 51 Markaxankir warminakan t’aqhisitap uñjasaxa, chuymaxax sintipuniw usurakitu. 52 Jan yänikiw uñisirinakaxax mä jamach’irjam katuntxapxitu; 53 jakkirpach mä phuch’ur allintapxitu, mistuñaxarus mä qalampiw atxatapxitu. 54 Umax q’al chhaqtayitu, ukatsti: “Jiwxakipunchïxaya” saraktwa. 55 Nayax Tatay, uka phuch’u manqhatpach juman sutimar art’asinsma: 56 arunakax jumax ist’istawa, mayisitaxarus ist’arakistawa. 57 Kunürutix nayax jawsksma uka urux nayan ukarux juttawa, ukat sarakista: “Jan axsaramti” sasa. 58 Tatay, jumaw taqi jan walt’añanakaxan yanapt’ista, jumaw jakañaxsa qhispiyarakista. 59 Tatay, jumaw nayan t’aqhisitax uñjta, ¡kunatix chiqäki ukhamarjamay uñjarakita! 60 Jumaw nayar jan wal lurañ amtapki ukanak uñjtaxa, nayar ñanqhachañ amtapki ukanaksa uñjaraktaxa. 61 Tatay, nayar chuyma usuchjatanakap ist’amaya, nayataki jan wali amtatanakap uñjarakimaya; 62 uñisirinakaxan parlatanakapsa ist’amaya, sapa kutis nayatakikiw jan walinak arsusipki. 63 ¡Uñtanimaya, taqi luräwinakapansa, jupanakatakix larusiñakïtwa! 64 Tatay, jupanakarux kunatix wakt’ki ukhamar uñjam, luräwinakaparjam jupanakarux uñjarakim. 65 Amuyunakapsa qalarayam, ñanqhachañam jupanakxar wakt’ayam. 66 Tatay, jupanakarux jach’a phiñasiñamamp arktam, ¡aka uraqitsti chhaqtayarakim!

4

1 ¡Qurix ch’iyärkiptawayxiwa! ¡Ukkha suma qurix janiw k’ajkxiti! Tatitun qullan utapankir qalanakas uka pirqa q’iwt’anakan willirtaski. 2 Jerusalén markan jakirinakasti, wali munatäpxänwa, qurïpkaspas ukham uñjatäpxänwa, jichhasti ñiq’i phukhükaspas ukham uñjatakïxiwa, jan yäqañ sañu luririn luratjama. 3 Qamaqinakas qallunakaparux ñuñt’ayasipxapuniwa, ukampis israelita qhuru taykanakasti, wawanakaparux apanukupxiwa. 4 Ñuñuskir wawanakasti umat sinti pharjatapuniwa, laxranakapas laka manqharuw lip’katxi. Wawanakax t’ant’a mayipxi, ukampis janiw khiti t’ant’a churiris utjkiti. 5 Khitinakatix nayrax sist’asiñkam manq’apkäna ukanakaxa, jichhax uka anqanakan manq’atjamaw jiwarasipki. Khitinakatix nayrax wali qamir yänak taypin jilapkän ukanakasti, jichhax q’añu taypinak jakxapxi. 6 Jerusalén markax tinkuwa, juchapasti Sodoma markan juchapat sipan juk’amp jilapuniwa, uka markax jan khitin nuwantataw mä juk’a pachan t’unjat uñjasïna. 7 Ajllit jaqinakapasti khunut sipan juk’amp janq’ünwa, lechet sipan juk’amp janq’üpxarakïnwa; janchipasti coral siski ukatsa juk’amp suma wila samïnwa; sayt’atapas zafiro siski ukat sipan juk’amp sumarakïnwa. 8 Ukampis jichhax jan khitinsa uñt’kaya, q’ala usuntatäpxiwa. Janchinakapas qaqa lawanakar uñtat wañsutawa, ¡ch’akhanakapas uñartaskarakiwa! 9 Taqiniw juk’ata juk’at manq’atjam jiwarxapxi. ¡Mä ch’axwäwin jiwañax askïspawa manq’atjam jiwañat sipana! 10 ¡Jerusalén markax q’ala t’unjataw uñjasi! Suma munasir taykanakas pachpa wawanakaparuw phayantasxapxi, ukhamat manq’atäpxañapataki! 11 Tatitun phiñasiñapax sinti jach’apunïnwa, aqkir phiñasiñapax jan t’akuykayänwa; Jerusalén markarusti ninampiw phichkatäna, uraqitpach q’al t’unjarakïna. 12 Aka uraqinkir reyinakaxa, taqi akapach apnaqir reyinakasa, janipuniw Jerusalén markan punkup chiq uñisirinakapan mantaniñap suyapkänti. 13 ¡Taqi ukanaksti profetanakapan juchapata, sacerdotenakapan ñanqha luratapata, pachpa marka manqhan jan juchan jaqiru jiwayapxatapat ukham lurasïna! 14 Juykhur uñtatarakiw Jerusalén markan payinaqapxi; amparanakapas wilakamakiwa, janirakiw khitis jupanakan isip llamkt’añ munkiti. 15 “¡Jithiqtapxam, jithiqtapxam, q’añu lurir jaqinakawa, jan llamkt’apxamti!” sasaw arnaqasipxi. Yaqha markankir jaqinakas “muyuyku jaqinakawa, janiw akan jakapkaspati” sasaw arnaqasipxaraki. 16 Tatit pachpaw jupanakar q’al ananuku, janirakiw mayampis jupanakar uñkatkxiti. Sacerdotenakar axsartañax janiw utjkxänti, jilïr jaqinakar khuyapt’ayasiñas utjkxänti. 17 Nayranakasas uñch’ukkäwix qarirxiwa, inamayakiw yanap suyasktanxa. Mä jan qhispiyir markan puriniñap suyasktan. 18 Jiwasan sartäwinakasas uñch’ukitawa; janiw anqarus mistuñjamäkiti. Tukusïwisax jak’ankxiwa, pachax purinxistuwa; ¡tukjatäñasax purinxiwa! 19 Jiwasar arknaqirinakasti alayan tuyur pakanakat sipan juk’amp jaltirïpxiwa; qullunak tuqinakan arknaqistu, ¡wasar tuqinakansti sipitanak jiwasatak uchantapxaraki! 20 Tatitun ajllitapasti, katuntataw uñjasi, jakañasar ch’amachkistäna uka, jupa reyit säyätanxa: “Jupaw markanak taypin sum uywasistani” sasa. 21 ¡Edom marka, jichhax larusim, kusisirakim; Us uraqin munañan apnaqiri! ¡Jumarux t’aqhisiñax wakt’arakïtamwa, ukatsti machjata, q’alalaw uñjasïta! 22 Jerusalén marka, mutuyäwimax tukusxiwa; Tatitux janiw juk’ampi apanukuykxätamti. Ukampis Edom marka, jan wali luratamat mutuyapunïtamwa, juchanakamsa qhanaruw uñstayarakini.

5

1 Tatay, aynacht’atanakaxat amtasimaya; ñanqhachapkitu uksa uñtanimaya. 2 Uraqinakaxasa, markaxasa jichhax yaqha jaqinakan amparapankxiwa. 3 Jan awkini wajchaw qhiparapxta; taykanakaxasti ijma warminakaw qhiparxapxi. 4 ¡Nanakan pachpa umaxwa jichhax alasipxta, phayañ lawanakaxsa qullqimpiw alasipxta! 5 Nanakan kunkaxarusti mä yuku ayxatapxitu; qarjasipxtwa, janirakiw samart’ayapkitusa. 6 Nanakar wali uñisirinakaxaruw manq’añ mayiñax wakt’apxitu. 7 Nayra awkinakaxaw juch lurapxäna, ukampis nanakaruw ukanakat Tatitux mutuyapxitu. 8 Uywatanakampi apnaqataw uñjasipxta, jupanakan amparapat janiw khiti qhispiyirisa utjkiti. 9 T’ant’a jikxatañ munasasti, wasaran niyapuniw jiwarapxta. 10 Janchinakaxas ninjamaw nakhi, manq’atjam inakiw paqaqxapxta. 11 Jerusalén markansa, Judá markanakansa, warminakasarux warmisiwäpxiwa. 12 Jilïrinakasar axsartañax janiw utjkxiti; jupanakarux amparanakapat warkkatapxi. 13 Jila ch’amani jaqinakarux molinon irnaqayapxi, waynanakasti, phayañ lawanak q’ipt’ataw liwisipxi. 14 Marka punkunakansti waynanakan jayllitapax janiw ist’askxiti, janirakiw chuyman jaqinakas tantachaskxapxiti. 15 Janiw kunat kusisiñas utjkxiti; kusisiñat thuqt’añanakas llakisiñaruw tukxi. 16 ¡Kunakïkan jiwasatxa! Jucha luratasat marka apnaqañsa q’al apt’astanxa. 17 Ukatpï jichhax chuymasas usustuxa, nayrasas chhurkt’añ munarakistuxa. 18 Jerusalén markax laqayar tukuyatawa, qamaqinakakiw ukan aywtaski. 19 Jumasti Tatay, wiñayatakiw apnaqätaxa. ¡Jumaw nanakan jach’a reyixätaxa! 20 ¿Kunatarak wiñayatak armapxitätasti? ¿Kunatarak walja maranak apanukupxitätasti? 21 ¡Tatay, juman ukar kuttayanxapxita, nanakasti kuttanxapxäwa! ¡Kunjämtix nayrax jakapkäyät ukhamay jakayxapxita! 22 ¡Ukampis jumax q’al apanukupxista; juman phiñasiñamasti nanakatakix sinti jach’apuniwa.