TITO

1

1 Naya Pablox Tatitun luqtiripätwa, Jesucriston apostolupa, jupan khithataraki, khitinakarutix Tatitux ajlliski jupanakar iyawsañar irpaniñaxataki, Tatitun chiqa yatichäwinakap uñt’apxañapataki, 2 ukhamarak wiñay jakañ suyt’äwirusa. Uka wiñay jakañ churañatakix Tatitux janïr aka uraqi qalltaskipan phuqhañatakiw arsuwayi, Tatitusti ukham arsutap phuqhapuniwa. 3 Jichhasti pachaparuw Tatitux uka arsutapxa arup tuqi qhanañchistu, kawkïr yatiyäwtix Tatitu Qhispiyirisax iwxt’awaykitu jupan kamachi arunakaparjam parlañaxataki. 4 Tito, iyawsäwi tuqin wawaxa, nayax jumaruw aka qillqat apayansma. Dios Awkisampi, Jesucristo Qhispiyirisampiy jumarux khuyapayasiñapsa, samarañapsa churanpan. 5 Kuna jan walt’añanakatix Creta wat’an utjkäna ukanak askichañamatakiw jaytaniwaysma, ukatsti sapa markankir iglesianakan jilïri irpirinak utt’ayañamataki, kunjämtix nayax sisksma ukhamarjama. 6 Mä jilïri irpirix jan khitinsa kuns kamskaya jakañapawa. Mä sapa warminikïñapawa. Wawanakapax Tatitur iyawsirïñapawa, janirakiw jan walitsa, jan wali sarnaqiritsa uñt’ayasipxañapäkiti. 7 Khititix jilïr irpirit uchatäki ukax Tatitun yänakap uñjirit uchatawa, ukat chiqap jakañapax wakisi. Janiw jalta chuymäñapäkiti, janirakiw jan wali chuymanïñapäkisa, janiw machirïñapäkiti, ch’axwañ munirïñapäkisa, janirakiw lunthatasiñampi qullqsa jikxatañ munirïñapäkiti. 8 Jan ukasti, utapar sart’irir katuqañatakix jank’akïñapawa, taqirus khuyapt’ayirïñapawa, suma amuyun jaqi, chiqapa, Tatitur katuyat aski jaqi, suma yatichatarakïñapawa. 9 Ukhamarakiw uka chiqa yatichat arunak katxäsiñapa, ukhamat yaqhanakar uka suma yatichäwimpi ch’amañcht’añapataki, khitinakatix Tatitur jan ist’añ munapki ukanakar iyawsayañapataki. 10 Ukampis uka chiqa yatichäwinakar jan iyawsirinakax waljaniw utjapxi, khitinakatix judaísmo saräwit jutapxi ukanaka, jupanakasti jan amuyt’asaw arsupxi ukat jaqinakar sallqjapxi. 11 Ukanakarux amukt’ayañaw wakisi, taqpach wila masinakaruw mayjt’ayapxi, kunatix jan walïki ukanak yatichasina, jan wali chuymampi qullqi jikxatasiñ laykuki. 12 Pachpa Creta wat’ankir profetapaw marka masinakap tuqi arsüna: “Cretankirinakax k’arïpxapuniwa, qhuru axsarkañ animalanakjama, sinti manq’irinaka jayra jaqinakäpxiwa” sasa. 13 Ukax chiqapunïskiwa, jupanakarusti iyawsäwipan chiqäñapatakix wal tuqinuqam. 14 Judionakan jan wali parlataparux jan yäqapxpanti, janirak chiqapat saraqir jaqin arunakaparus ist’apxpanti. 15 Khitinakatix Tatit Jesucristor jaysapki ukanakatakix taqi kunas sumawa, ukampis jupar jan jaysapki ukanakatakix taqi kunas janiw walïkiti, jupanakax kunatix jan walïki ukak lup’isipki, amuyunakapana, chuymanakapan q’añütap layku. 16 Jupanakax: “Tatiturux uñt’apxtwa” sapxiwa. Ukatsti luräwinakapampix janiw ukham uñacht’ayapkiti, jupanakax uñisirinakäpxiwa, jan yäqasiñan qhuru jaqinakäpxiwa, janirakiw kuna sumsa lurirjamäpkiti.

2

1 Kuntix jumax parlkta ukax, q’uma yatichäwimpix mayakïñapawa. 2 Chuyman jilïrinakasti jan kamskayäpxpan, axsart’añani, suma amuyuni, suma iyawsañani, munasiñani, yant’anakar saykatañatakis ch’amañcht’ata. 3 Uka kipkaraki chuyman warminakas suma sarnaqirïpxpan, jaqxat jan parlasirïpxpati, janirak machirïpxpasa. Mayninakatakisti mä suma uñtäwïpxañapawa, 4 ukhamat tawaq warminakarus chachapar munañ yatichañataki, wawanakapar munañ yatichañatakiraki, 5 suma amuyunïpxañapawa, q’uma chuymaninaka, utapsa sum apnaqirinaka, chachaparus suma chuymampi ist’irinaka, ukhamat Diosan arunakapat jan khitis jan wali parlasipkañapataki. 6 Waynanakarus suma amuyunïpxañapatak iwxt’am. 7 Juma pachparaki mä suma uñtäwi taqi kunansa uñacht’ayam. Yatichañansti, chiqa kankañampi phuqhasarak yaticham, 8 sum parlasa, khitinsa jan juchañchañapataki. Ukhamat khititix jiwasxat jan wal parlki ukax p’inqachat uñjasini, janirakiw jiwasanakat kuna jan walsa parlkaniti. 9 Uywatanakarusti, uywirinakapar taqi kunan ist’apxañapatak iwxt’am, munasirïpxpan, janirak jupanakarux qallasirïpxpati. 10 Jan lunthatasipxpasa, jan ukasti chiqa jaqinakäpxpan, ukhamat taqi kunansa Tatit Qhispiyirin yatichäwipan sumätap uñacht’ayañataki. 11 Tatitusti khuyapayasiñapxa, taqi jaqitak qhispiyasiñap apanisaw uñacht’ayistu. 12 Uka khuyapayasiñapaw juchampi, akapachar munañampi apanukuñ yatichistu, ukat aka uraqinxa mä suma amuyumpi, chiqapa, Tatit chuymaraki sarnaqañasa, 13 ukatsti kusiskañ suyt’äwimpi jakañas yaticharakistu, jach’a Qhispiyir Tatit Jesucriston kutt’aniñap suyasa. 14 Jupaw jiwas layku jiwawayi jan walinakat jiwasar qhispiyañataki, q’umachañataki, ukhamat jiwasanakan jupan markapäñasataki, askinak lurañasatakiraki. 15 Akanak jumax yatichañama, ch’amacht’asa, taqi jilïr kankañampi iwxt’asa, jan khitimpis jisk’achayasisa.

3

1 Tatitur iyawsirinakar amtayam, marka apnaqirinakaru, jilïrinakaparus ist’apxpan, kunatix sumäki uk lurañatakis jank’akïpxarakpan. 2 Janiraki khiti tuqsa jan wal parlapxpati, jan ukasti sumankirïpxpan, ukhamarak munasiñan llamp’u chuyma taqinirus uñacht’ayapxpan. 3 Nayrapachasti jiwasanakax ukham jan amuyt’anïpxäyätanwa, Tatitur jan jaysiri, chhaqtata, kunayman jan wali munañanakan t’aqhisiyatapäyätanwa. Ñanqha lurañanakana, munapayañanakana, uñisita, jiwaskam uñisis jakaskarakïyätan. 4 Ukampis kunapachatix Qhispiyir Tatitux khuyapayasiñapa, munasiñapsa taqi jaqinakar uñacht’ayistuxa, 5 janiw kuna aski luratas laykuti, jan ukasti khuyapayasiñap laykuw qhispiyistu, q’umachasa, machaqat yuriyasa, ukhamarak Qullan Ajayu tuqi machaq jakañ churasa. 6 Qhispiyir Jesucristo tuqiw Diosax Qullan Ajayu jilarkir churistu, 7 ukhamat khuyapayasiñapan jiwasar katuqañapataki, ukhamarak wiñay jakañ suyt’ktansa uk katuqañasataki. 8 Aka arunakasti chiqawa, nayax juman ch’aman sayt’asiñam munta, khitinakatix Tatitur iyawsapki ukanakan askinak lurapxañapataki. Ukanakax taqitakis sumawa, askirakiwa. 9 Ukampis jan wali jiskhisiñanakat jithiqtam, nayra arunaka, ch’axwanaka, Moisesan kamachipxat ch’axwañanaksa jan munamti. Ukanakax inamayawa, jan kunatak askirakiwa. 10 Maynitix iglesian t’aqanuqtañanak utjaychi ukaxa, juparux mä pä kuti iwxt’am, ukattix jan ist’kätam ukkhasti, iglesiat jaqunukxam, 11 ukampix uka jaqin ñanqhar katuyasxatap yatïta, juparusti pachpa juchapaw juchañchaski. 12 Kunapachatix Artemasaru, jan ukax, Tiquicorus khithankäma ukapachaxa, Nicópolis chiqan nayamp jikisir jutañamapuniwa, nayax thaya pachan ukan qamarañ amtasta. 13 Jumax, Zenas arxatirimpiru, Apolo jilatampirus kunatix wakiski uk churasin yanapt’apunïtawa, ukhamat jupanakan saräwinakapan jan kunas pist’añapataki. 14 Jiwasankirinakasti aski lurañ yatiqapxarakpan, pist’añansa yanapt’asa, ukhamat jakäwinakapan askïñapataki. 15 Nayampïski ukanakax aruntanipxtamwa. Jumasti Tatitur iyawsir munat jilatanakasar aruntarakim. Diosay taqi jumanakxar khuyapayasiñap churanpan.