FILEMÓN

1

1 Naya Pablow Cristo Jesús layku katuntatäsina, Timoteo jilatamp kuna aka qillqat apayanipxsma, nanakamp chika irnaqir munat Filemón, 2 ukhamaraki utaman tantachaskis uka iglesiaru, Apia kullakampiru, nanakamp chika irnaqir Arquipo jilatampiru. 3 Dios Awkisana, Tatit Criston waxt’äwipasa, sumankañapas jumanakampïpan. 4 Mayisïwinakaxan jumat amtasisax Diosarux yuspagarapuntwa. 5 Nayax yattwa jumax Tatit Cristor munatama, iyawsatamsa, ukhamarak taqi khitinakatix Diosankapki ukanakar munatamsa. 6 Jumax nanakjamarakiw taqi chuyma Tatitur katuyastaxa. Ukat Diosarux mayta, jumax taqi chuyma jupar katuyasiskakiñamataki, kuna askinaktix Cristor munatas layku lurksna ukanak uñt’añamkama. 7 Filemón jilata, wali kusisitätwa, ch’amañcht’atarakïtwa, juman yaqhanakar munasitam yatisina, jumaw Tatitun taqi markapankirinakarux chuymachtaxa, ch’amañcharaktaxa. 8 Nayasti Criston apostolupjamax arunïristwa kunatix lurañamäki uk jumar lurayañatakixa, 9 ukampis munasiñat jumarux achikt’asiñ munsma. Naya, Pablox niya chuymanïxtwa, jichhasti Cristor arkatax laykuw katuntatäsin, 10 Onesimor sum katuqañamatakiw achikt’asiñ munsma, jupasti aka carcelan ajay tuqin wawaxaw tukxi. 11 Khä urunakan jumatakix Onesimox jan kunatak aski uywatänwa, ukampis jichhax jumatakisa, nayatakis askïxiwa. 12 Ukat jichhax wasitat khithanxsma, naya pachparus katuqkitasma ukhamay katuqxam. 13 Nayasti muniriskäyätwa akan nayampi qhiparañapa, juma lanti nayar yanapañapataki, Tatitun arunakap parlataxat katuntatäñaxkama. 14 Ukampis janiw kunsa juman jan kamsata lurañ munkti, kuntix lurañamatak mayksma uk nayan jan jariyatjam lurañamataki. 15 Inas ukataki Onesimox mä qawqha urunak jumat saraqchiyätam, jichhat uksarusti jumampipunïxañapataki, 16 janiw mä uywatar uñtata, jan ukasti, uywatat sipansa juk’amp suma, mä munat jilamarjama. Nayax wal juparux munasta, ukampis jumax juk’amp juparux munaspachäta; janiw mä jaqirjamakiti, jan ukasti Tatitunxa mä jilarjama. 17 Ukhamasti nayarutix juman jilamat uñt’aschista ukaxa, nayarus katuqkitasma ukhamay juparux katuqxam. 18 Inas kuna jan walsa lurstam, jan ukax mä qawqha manumächi ukasa, nayaw ukxa phuqxäma. 19 Naya Pablow akxa amparaxamp qillqanta: Nayaw phuqxäma. Jumar jan sañ layku, jumas nayarux juma pachpat manüskaraktawa. 20 Jïsa jilata, Tatitur munasitax laykuw achikt’assma, Tatitunkir jilatjamay chuymax kusist’ayita. 21 Juman jaysasir chuymanïtam yatisaw qillqansma, yatiraktwa, kuntix mayksma ukatxa, juk’amp lurätaxa. 22 Ukxar may mayiñ munsma, qurpachasiñay wakicht’arapita; nayasti suyt’asktwa jumanakan Diosar mayitanakamatxa, jupax wakt’ayaniwa carcelat mistuñaxa, nayan jumanakar tumpir jutañaxataki. 23 Epafras jilatax aruntantamwa, jupasti Cristor arkatap laykuw nayamp chika carcelankaraki. 24 Marcosampi, Aristarcompi, Demasampi, Lucasampix aruntanipxaraktamwa, jupanakasti irnaqäwin yanapirinakaxawa. 25 Tatit Cristosay waxt’äwip jumanakxar churanpan.