COLOSENSES

1

1 Colosas iglesiankir munat jilatanaka, kullakanaka: Naya Pablompi, Timoteo jilatampiw aruntanipxsma. Jumanakax Cristor iyawsapxatamat Diosan aski markapäpxtawa. Nayasti Diosan munañapat Jesucriston apostolupätxa. Jiwasan Dios Awkisay jumanakarux munasiñapampi, sumankañapampi churpan. 3 Jumanakatak Diosat maykasaxa, Jesucristo Tatitusan Dios Awkiparux yuspagarapxapuntwa. 4 Jumanakan Jesucristor iyawsapxatam yatipxta, Diosan q’umachat markapankirinakar munapxatam yatipxarakta, 5 kawkïr suyt’äwitix jumanakatak alaxpachan imatäski uka layku. Uka tuqitsti niyaw ist’apxta kunapachatix Diosan suma yatiyäwi arunakapax arsutäkän ukkhatpacha, 6 ukasti jumanak taypinkiwa. Diosan aka arunakapasti taqi chiqan yatiyasiski, aski luräwinak jikxatasa, uka kipkarakiw jumanak taypin lurasïna kunapachatix Diosan munasiñapat ist’apkäyäta, uka munasiñapan chiqätap yatipkarakïyät ukkhaxa. 7 Epafras munat jilatasaw uk yatichapxäyätam, jupasti nanakamp chika irnaqirïnwa, Jesucristor munasitap laykuw jumanakarux Diosan suma yatiyäwi arunakap luqtapxtam. 8 Juparakiw nanakarux jumanakxat yatiyapxitu, kunjämtix Qullan Ajayux mayninakar munapxañamatak ch’amachapktam uka tuqita. 9 Ukat nanakax, yatipkta ukürutpach jumanakatakix jan qarjasisaw Tatitut mayipxta, Diosan jumanakar munañap uñacht’ayañapataki, kunayman yatiñ kankaña, ajay tuqin amuyt’a kankañ churañapatakiw mayipxarakta. 10 Ukhamat Tatitunkirjam sum sarnaqapxañamataki, taqi kunan jupar kusisiyasa, suma luräwinak uñacht’ayasa, Diosan yatiñapan jiltasa. 11 Diosax alaxpach ch’amapampi jumanakar ch’amañchañapatakiw mayipxta, ukampiw jumanakax wali ch’amañchata, llamp’u chuymampi sayt’asipxäta, ukatsti kusisiñampiw 12 Dios Awkir yuspagarapxäta, juparakiw jumanakar wakichapxtam uka waxt’asïwip qhanan katuqapxañamataki, uksti Diosax jupan qullan markaparuw churani. 13 Diosax ch’amakanakan munañapat qhispiyistu, Jesucristo Yuqapan qhapaq markaparuw irpantistu, 14 jupasti cruzan jiwatapampiw qhispiyistu, juchanakas pampacharakistu. 15 Cristox Diosan Yuqapawa, jupasti taqi kunatix utjki ukat nayrïriwa; jan uñjkay Diosan ajanupawa. 16 Jupa tuqiw Diosax taqi kunatix alaxpachansa, akapachansa utjki ukanak luri, uñjañäki, jan uñjañäki ukanaka, ch’amampi, munañamp apnaqir ajayunaksa luri. Taqi ukanakasti jupa tuqi luratawa, jupatak luratarakiwa. 17 Janïr kunas utjkän ukkhatpach Cristox utji, jupïpanarak taqi kunas chiqapar utjaski. 18 Jupaw iglesian p’iqipaxa, iglesiasti jupan janchipawa, juparakiw iglesiarux jakañ churi. Jupaw qalltaxa, jiwatanak taypit nayraqat jaktiriwa, ukhamat jupan taqi kunansa nayrankañapataki. 19 Diosax Criston taqi ch’ama utjañap munäna, 20 ukatsti aka uraqpachpan Cristo tuqi sumankañ utjañap munarakïna, uka sumankañasti Criston cruzan jiwatap tuqikiw utjäna. 21 Jumanakasti nayrax Diosat jayarst’ataw jakapxäyäta, jan wali luratanakam laykusti, chuymanakaman jupan uñisiripäpxäyätawa, 22 jichhasti Criston jiwatap tuqiw Diosampix sumankthapipxtaxa. Uksti jumanakar jupa nayraqatan qullanar tukuta, jan q’añuni, jan juchan uñstayañatakiw luri. 23 Ukatakisti iyawsañaman sum sayt’asipxañamawa, kuna suyt’äwitix Diosan suma yatiyäwi arunakap ist’asin utjapktam ukat jan jithiqtasa. Aka qhispiyasiñ arunakaw taqi chiqan parlasïna, naya Pablosti, uka arunak qhanañchañan yanapasirakta. 24 Jichhax jumanak layku t’aqhisisax kusistwa, ukhamat pachpa janchixan kunatix Criston iglesiap layku t’aqhisiñax jan phuqhatäki uk phuqhaskta. 25 Jumanakan askimatakisti, Diosax iglesiapar luqtir tukuyitu, ukatsti jupan arunakap taqi chiqan yatiyañaxatakiw khitharakitu, 26 nayra pachatpach Diosan imxäsit arunakap yatiyañaxataki; uksti jichhax jupan ajllit markaparuw uñachayxi. 27 Diosasti taqi markankirinakaruw aka suma amtäwi yatiyañ munäna, uka amtäwisti, Diosax Cristoruw jumanak taypir jakir khithanïna, juparakiw kuntix katuqapkäta uka suyt’äwisaxa. 28 Nanakax Cristo Tatitut parlapxta, taqiniruw yatiñ kankañamp iwxt’as yaticht’apxta, ukhamat Tatit Cristjam chiqäpxañamataki. 29 Ukatakiw nayax ch’am tukus irnaqta, kuna ch’amtix Tatitux churkitu uka ch’amampi.

2

1 Nayax yatipxañam munta; jumanak laykux wali ch’am tukusaw irnaqaskta, Laodicea markan iglesiankirinak layku, ukhamarak khitinakatix jan uñt’apkitus ukanak layku. 2 Jupanakax chuymapan wali ch’amañcht’atäpxañapataki, munasiñan mayakïpxañapataki, chiqpach amuyumpi phuqt’atäpxañapatakiw ch’am tukuskta, ukhamat Diosan amtäwip uñt’añataki, ukasti pachpa Cristowa, 3 taqi yatiñasa, amuyt’asiñasa Cristonak utji. 4 Uksti jan khitis jumanakar suma arunakampi sallqjaskañapatakiw sapxsma. 5 Nayax janis janchin jumanakampïktxa, ajayun jumanakampïskta, ukatsti jumanakan sum sarnaqapxatamata, Tatitur iyawsañanakaman sum sayt’apxatamat wal kusisirakta. 6 Jumanakax Tatituruw iyawsxapxtaxa, ukatpï kunjämtix Tatitux munki ukhamar jakapxañamaxa, 7 jupxan saphintata, iyawsäwi layku jupxan suma utt’ata, kunjämatix yatichatäpkäyät ukhamaru, ukatsti Diosar yuspagarasaraki. 8 Wal amuyasipxam: jan khitis sallqa arunakampi, jaqin amuyuparjam k’ari amuyunakampi, jumanakar sallqantpati, jupanakasti janiw Tatitur jaysapkiti, jan ukasti jaqinakan sarnaqäwiparu, amtäwiparukiw jaysapxi. 9 Kunäkitix Diosax ukasti Criston uñsti, 10 jupa tuqirakiw Diosax ch’amap phuqhantapxtam, Cristow taqi munañaninakana, ajayu ch’amanakan p’iqipaxa. 11 Cristonkxapxatam laykuw jumanakax circuncisión katuqxapxtaxa, janiw jaqin circuncisión luratapampiti, jan ukasti Diosax Cristompi mayachapktam uka layku, ukatsti jucha lurañanakat qhispiyapxaraktam. 12 Kunapachatix jumanakax bautismo katuqapkta ukkhasti, Cristomp chik p’amp’antataw uñjasipxtaxa, ukatsti jupamp chika jaktayatäpxaraktawa, Tatitur jiwatat jaktayir ch’aman Diosar iyawsapxatam layku. 13 Jumanakasti nayra pachanxa, juchanakam laykuw ajayun jiwat uñjasipxäyätaxa, jucha lurañ jan apanukupxatam layku; jichhasti Cristompi chikaw Diosax jakañ churapxtam taqi juchanakat pampachasa. 14 Kamachin qillqatax jiwasanakar juchañchirïnwa, ukampis Diosaw Criston cruzan jiwatapampix taqi ukanak phuqhantawayi. 15 Dios Awkix taqi ajayunakan ch’amanakaparuw atipjawayi, taqi jaqin uñjkañaw Cristo tuqi jupanakar p’inqachjawayi, katuntatanakarjam atipjäwipan apasa. 16 Ukhamasti janiy khitis manq’apxatamata, umapxatamatsa jumanakar jisk’achpati, janirak jisk’achpati jach’a urunak jan yäqatamatsa, machaq phaxsinak jan yäqatamatsa, samarañ urunak jan yäqatamatsa. 17 Taqi akanakasti mä ch’iwjam jutañapäki ukhamakiwa, ukampis Cristow chiqpachaxa. 18 Jan khitis llamp’u chuymanjam tukus jumanakar juchañchpati, khitinakatix angelanakar yupaychapki ukanakaxa, jupanakasti unañchäwinak uñjapxta sapxiwa, ukampis ukax k’arikamakiwa, jan wali amuyunakapatsti jach’a jach’aw tukupxi. 19 Jupanakax khititix p’iqïki uka Cristompix janiw mayachatäpkiti, Cristow ch’am churas iglesiarux apnaqi, juparakiw iglesiarux wakiskirinak churi, ukatsti iglesiankirinakarux Diosan amtataparjam mayarukiw tukt’ayi. 20 Jumanakax Criston cruzan jiwatap laykuw jupampix mayachatäxapxta, janirakiw akapachar apnaqki uka ajayunakampix apnaqatäkxapxtati. Ukhamasti, ¿kunatarak jichhasti akapach jaqinakjam jakasipktasti jaqin amtatanakapar ist’asasti, 21 kunjämtix jupanakax sapki: “Jan uk llamkt’amti, jan khay manq’amti, janirak amparamampis aptamti” sasasti? 22 Taqi aka yatichäwinakasti tukusirikiwa, jaqin arsutapakïtap layku, jaqin yatichäwipakïtap layku. 23 Chiqpachansa uka yatichäwinakax sumäkaspas ukhamawa, jaqirux Diosar sum arkañapat yatichatap layku, alt’at chuymanïñ yatichatap layku, ukhamarak janchi apnaqañ yatichatap layku, ukampis janchin munañapar atipjañatakix inamayakiwa.

3

1 Ukhamasti, niyakixay jumanakax Cristomp chika jakatatxapxstaxa, jichhax alaxpach yänakay thaqhapxam, kawkintix Cristox Diosan kupïxapan qunt’atäski uka. 2 Alaxpach yänakat lup’ipxam, jan akapach yänakat lup’ipxamti. 3 Jumanakasti akapachatakix jiwxapxtawa, jichhasti, Diosax Cristo tuqiw chiqpach jakañ churxapxtam. 4 Pachpa Cristow jumanakan jakañamaxa. Kunapachatix jupax uñstankan ukkhasti, jumanakax jupamp chikaw qhapaq kankañapan phuqt’at uñstapxarakïta. 5 Jumanakan jan wali amtanakam jiwayapxam: jan khitis wachuq jucha lurpati, q’añu luräwinaksa jan lurpati, janchin munañanakaparusa, jan wali amtanakarus jan arkpati, janirak jupatakik taqi kunsa munpati, ukham lurañanakasti k’ari diosanakar yupaychañäkaspas ukhamawa. 6 Ukatpï Diosan jach’a mutuyäwipax khitinakatix jupar jan ist’apki ukanakxarux jutixa; 7 jumanakasti nayra jakäwiman ukanak lurapxäyätaxa. 8 Jichhasti taqi akanak apanukxapxam: phiñasiña, janchin munañap luraña, ñanqha arunakampi arsuña, q’añu arunak arsuña. 9 Jumanakpurax jan k’arintasipxamti, jucha luräwin sarnaqañanak apanukxapxatam layku, 10 jichhasti machaqar tukutäxapxtawa, uka machaqar tukuñasti, sapürunjamaw irnuqt’ir Diosan munañapat machaqar juk’amp tukuski, ukhamat jupar sum uñt’añaskama. 11 Jichhax janiw wakiskirïkxiti judío jaqïñasa, griego jaqïñasa, circuncisión katuqat jaqïñasa, janirakiw wakiskirïkxiti jaya jaqïñasa, jan amuyt’anïñasa, uywat jaqïñasa, jan uywat jaqïñasa; jan ukasti Cristow taqi kunaxa, jupaw taqi kunankaraki. 12 Diosaw jumanakarux munasipxtam, jupan qullan markapankañatakiw ajllisipxtam. Ukhamax khuyapayasiñampi, suma jaqïñampi, jisk’ar tukuñampi, llamp’u chuymanïñamp isthapit sarnaqapxam. 13 Purapat llamp’u chuymampi uñjasipxam, jan wal lurasipxsta ukkhasti, maynit maynikam pampachasipxam. Kunjämtix Cristox jumanakar pampachapxtamxa, ukhamarak jumanakax pampachapxam. 14 Taqi ukanakat sipansti, munasiñan phuqt’atäpxam, uka munasiñaw mayar tukuyirixa. 15 Criston sumankañapay chuymanakam apnaqpan, Diosasti uka amtäwimpiw mä janchir tukupxañamatak jawsapxtam. Ukatsti yuspagarapxapunim. 16 Ukhamasti Tatitun arunakapax chuymanakamar phuqhantpan. Jumanakkamax taqi amuyt’a chuymampi yaticht’asipxam, iwxt’asipxarakim. Chuymanakaman Diosar yuspagaras ajay q’uchunak q’uchupxam. 17 Kuntix lurapkäta, arsupkäta ukkhasti, Tatit Jesusan sutipar lurapxam, Jesucristo tuqi Dios Awkir yuspagarasa. 18 Warminaka, chachanakamar ist’apxam, Diosankirjamax ukham lurapxañamaw wakt’apxtam. 19 Chachanaka, warminakamar munasipxam, janirak jupanakatakix qhurüpxamti. 20 Wawanaka, awkimar taykamar taqi kunan ist’apxam, ukham luratanakamasti Diosarux wal kusisiyi. 21 Awkinaka, taykanaka, wawanakamampix jan sinti qhurüpxamti, jupanakan jan mayjt’asipxañapataki. 22 Uywatanaka, uywirinakamar aka uraqin taqi kunan ist’apxapunim, janiy sumat uñt’ayasiñatakik lurapxamti, janirak jupanakan uñjkañak kunsa lurapxamti, jan ukasti, Tatitur axsartas qhana chuymampi lurapxam. 23 Taqi kuntix lurapkäta ukkhasti, taqi chuymapin lurapxam, jan jaqinakatakjamaxa, jan ukasti, Tatiturus luqtapkasma ukham lurapxam. 24 Niy yatipxtawa, aski luratamat churäwi katuqañamax wakt’apktam uk Tatitut katuqapxäta. Jumanakasti khititix chiqpach Tatitüki uka Cristoruw arkapxtaxa. 25 Ukampis khititix jan wal lurki ukax, jan wali luratapat kunatix katuqañapäki uk katuqani, Diosan taqinirus jan yaqhachas taripatap layku.

4

1 Uywirinaka, uywatanakamar chiqapar uñjapxam. Amtasipxam, jumanakax alaxpachan uywirinïpxaraktawa. 2 Tatitut mayisipxapunim, yuspagarapxarakim. 3 Nanakatakis Diosat mayipxarakim, Tatitun punkunak jist’arañapataki, ukat arunakap parlañataki, Criston imantat amtäwip qhanañchañataki, uka laykuw jichhas nayax katuntatäskta. 4 Diosat mayipxam nayan uka arunakap sum qhanañchañaxataki. 5 Tatitur jan iyawsirinakampisti, suma amuyt’ampi sarnaqapxam, sapa kuti ukham lurañ utjkipansa, askinak lurapxam. 6 Parlatanakamasti sumäñapapuniwa, sapa maynir kunjäm arusxatañsa yatipxañamarakiwa. 7 Jiwasan Tíquico munat jilatasaw nayxat yatiyapxätam, jupasti nayan aski yanapirixawa, nayamp chika Tatitur luqtirirakiwa. 8 Ukat jumanakan ukar khithanta, kunjämäpktix nanakax uk jumanakar yatiyiri, ukhamarak jumanakar ch’amañchiri. 9 Jupamp chikasti, munat Onésimo jilataw jutaraki, jupasti jumanakat maynïriwa. Jupanakaw taqi kunatix akan luraski ukanak yatiyapxätam. 10 Nayamp chika katuntatäki uka Aristarco jilataw aruntanipxtam, ukhamarakiw Bernabé jilatan Marcos primo jilapas aruntanipxtam. Jumanakax Marcosat niy yatxapxtawa; jupatix jumanakar tumpiri purininixa, sum katuqt’apxam. 11 Justo, sutini, Jesús jilataw aruntanipxtam. Judeankir iyawsirinak taypitxa, jupanakakiw Diosan qhapaq markapat yatiyañan nayar yanapas irnaqasipki, nayarusti jupanakax walpun ch’amañchapxitu. 12 Epafras jilata, khititix Criston luqtiripäki, jumanakat maynïrïkaraki, jupas aruntanipxtamwa. Jupasti jumanakatakix walipuniw Diosat mayiski, Diosan munañap phuqhirinakjam thuruñchat sayt’asipxañamataki. 13 Naya pachpaw uñjta kunjämtix Epafras jilatax jumanakat llakiski uka, ukhamarak khitinakatix Laodicea, Hierápolis markanakankapki ukanakatsa. 14 Munat Lucas qullirin aruntap katuqasipxam, Demas jilatan aruntap katuqasipxarakim. 15 Laodicea iglesiankirinakar aruntt’apxam. Ninfaru, utapan tantachasipki uka jilatanakar aruntapxam. 16 Aka qillqat ullart’asinsti, Laodiceankir iglesiar apayapxam, ukan ullart’atäñapataki; Laodiceat purinir qillqatsti jumanakax ullart’apxarakim. 17 Arquipo jilatarusti akham sapxam: “Kuna lurañtix Tatitux churktam uk sumpun phuqham” sasa. 18 Naya, Pablow aka arunta pachpa amparaxampi qillqanipxsma. Amtasipxam, nayax katuntatätwa. Diosan munasiñapay jumanakampïpan.