3 JUAN

1

1 Naya jilïr irpirix, Gayo jilataruw aruntta, juparux chiqpachan munasta. 2 Munat jilata, ajay tuqin sumak jikxatasiñamataki, taqi kunas sumak sarañapataki, janchinsa jan usuntañamatakiw Diosat mayta. 3 Maynïr jilatanakaw purinipxi, jupanakasti juman chiqa kankañan saraskatam yatiyapxitu, uk yatisax walipuniw kusista. 4 Wawanakaxan chiqa kankañan jakapxatap ist’asax wal kusista, nayatakix janiw ukham yaqha kusisiñax utjkiti. 5 Munat jilata, mayni jilatanakaru, ukat juk’ampsa jaya markat purinirinakarux walikpun yanapt’asktaxa. 6 Jupanakasti iglesia nayraqatan juman wali muñasiñanïtamat arsupxi. Jupanakan sarañapatakix Diosatakjam lurasay taqi kunan yanapt’am. 7 Jupanakasti Jesucriston sutipxar sarañatakiw mistupxi, ukatsti janirakiw Diosar jan uñt’ir jaqinakat kuna yanap katuqañsa munapkiti. 8 Ukat jiwasanakax jupanakat amtasiñasa, ukhamat jupanakar chiqa kankañat arsutapat yanapt’añasataki. 9 Nayaw iglesiarux mä qillqat apayta, ukampis Diótrefes jilatax janiw nanak jilïrinakarux yäqapkituti, jupan apnaqañ munatap layku. 10 Ukat kunapachatix nayax sarkä ukkhaxa, juparux qhankatäwa, jupasti nanakatakix k’ari arunak apnaqasaw sarnaqi. Ukhamarus purinipki uka jilatanakarux janiw katuqkiti, khiti jilatanakatix katuqt’añ munapki ukanakarus jark’iwa, iglesiatsa jaqunukurakiwa. 11 Munat jilata, ñanqha lurañanakat jan yatiqasimti, jan ukasti kunanakatix askïki ukar arkam. Khititix ask lurki ukax Diosankiwa, ñanqha luriristi janiw Diosar uñt’kiti. 12 Demetrio jilatan chiqa sarnaqatapat taqiniw arsupxi. Nanakas uka pachparakiw arsupxta, jumasti nanakan chiqa arsutanakax sum yattaxa. 13 Jumanakar sañatakix waljaw utjaskitäna, ukampis janiw qillqat tuqi sañ munkti, 14 nayax jank’akiw jumar uñjañ munsma, ukapachaw jumampix parlasiñäni. 15 Sumankañax juman utjpan. Akankir jilatanakax aruntanipxtamwa. Sapa mayni jilatanakasaruy aruntam.